Араб тилида ҳижома сўзи “ал-ҳажм” ўзагидан келиб чиққан бўлиб, у “сўриш” деган маънони англатади. Ал-Ҳижома термини қон олдириш борасида ишлатилиб, Пайғамбаримиз саллаллоҳу алайҳи ва салламнинг муҳим суннатларидан бири ҳисобланади. Бугунги кунда организмимиз турли хил токсинлар билан сув, ҳаво, озиқ-овқат ҳамда вакцина ва дори-дармонлар орқали заҳарланмоқда. Ана шу бизни ўраб олган сон-саноқсиз токсинлар мавжуд даврда организмни тозалаш борасида ҳижома янада актуал бўлиб қолмоқда. Саҳиҳ ҳадисда хабар берилишича: “Расулуллоҳ саллаллоҳу алайҳи ва саллам айтдилар: “Уч нарсада дардга даво мавжуддир — асал ичмоқ, қон олдирмоқ ҳамда ярага тамға қиздириб босмоқ”. (Бухорий ривояти) Анас ибн Молик разияллоҳу анҳуривоят қиладилар: “Набий саллаллаҳу алайҳи ва саллам айтдилар: “Исро кечасида ҳар осмонда менга айтилди: “Эй Муҳаммад, умматингга ҳижома (қон олдиришни) қилдиришни амр эт…”. (Ибн Мoжа ривояти). Ибн Аббос разияллоҳу анҳу Расулуллоҳ саллаллаҳу алайҳи ва саллам ҳижома қилдирганликлари ва ҳажжомга ҳақ тўлаганликлари ҳақида ривоят қиладилар. (Бухорий ва Муслим) Анас разияллоҳу анҳу ривоят қиладирлар: “Мен Расулуллоҳ саллаллоҳу алайҳи ва салламдан қортиқчига (ҳажжом) ҳақ тўламоқ борасида сўраган эрдим, ул зот Абу Таййибаға қон олдирдилар-да, ҳақига икки соъ хурмо бердилар ва мавло (озод қилинган қул)ларига унинг қабиласидан олинадирган хирожни бироз камайтиришни тайинладилар”.(Бухорий ривояти). Пайғамбаримиз саллаллаҳу алайҳи ва саллам сўзларига биноан: “Сизлар қила оладиган даво муолажаларининг энг яхшиси – бу ҳижома (қон олдириш)дир”. (Бухари ва Муслим ривояти).\nҚон олдирадиган вақт борасидаги тавсиялар\nИбн Аббос разияллоҳу анҳу ривоят қиладилар: “Набий соллаллоҳу алайҳи васаллам айтдилар: “(Ойнинг) 17-, 19-, 21-чи кунлари қон олдириш учун энг яхши вақтдир”. (Термизий ривояти). Шунга ўхшаш хадисларни бироз ўзгаришлари билан Ибн Можа, Абу Довуд ва Байҳақий ривоят қиладилар. Гарчи бу ҳадислар турли манбалардан келтирилган ва қайсидир даражада заиф бўлса-да, улар бир бирини қувватлаб келмоқда. Имом Ибн ал-Қоййим (рахимуҳуллаҳ) айтади: “Бу ҳадислар уламолар ўзаро келишган фикрга тўғри келмоқда. Уларнинг фикрига кўра қон олдириш учун энг қулай вақт ойнинг иккинчи ярми бўлиб, ойнинг учинчи чорагида қон олдириш ой боши ва охирига нисбатан яхшироқдур. Аммо зарурият туғилган вақтда ой боши ёки охири бўлишидан қатъий назарҳижомат қилдирмоқ организм учун фойдалидур. Ойнинг қайси даври бўлмасин ҳар гал қон босими ошганида Адмад ибн Ханбал ўзларига ҳижомат қилдирганлар. Бундан ташқари уламолар тўқ қоринда ҳижома қилдиришни тавсия этмайдилар, чунки бу меъда-ичак йўлларининг беркитилишига ва шу сабабли қаттиқ оғриқлар пайдо бўлишига олиб келиши мумкин, хусусан агар овқат оғир ҳазм бўладиган ва сифатсиз бўлса. Юқорида тавсия этилган қон олдириш кунлари – бу қўшимча эҳтиёткорлик чораси бўлиб, у адашиб соғликка зарар етказмаслик учун керакдур. Аммо агар бирон бир дардни даволаш зарурияти туғилса, ҳижомат қилмоқ лозимдур”. Ал-Хафиз ибн Хажар (раҳимуҳуллаҳ) айтадилар: “Табиблар сўзига биноан энг мутаасиб ҳижома –бу чўмилиб чиққандан сўнг икки ёки уч соат ўтганда, қорин на тўқ ва на оч бўлганда қилинган ҳижомадир. Қон олдириш кунлари борасида Ибн Можа ривоят қилади: “Ибн Умар разияллоҳу анҳуривоят қиладилар: “Набий соллаллоҳу алайҳи васаллам айтдилар: “Қон олдиришни, барокаллоҳу фикум, пайшанба ҳамда душанба ва сешанба кунларига белгиланглар, аммо чоршанба, жумъа, шанба ва якшанба кунлари қон олдирманглар”. Шу аснода ал-Халлол ривоят қиладики, Имом Ахмад юқорида зикр қилган кунларда қон олдиришни ёқтирмас эдилар, ҳолбуки ушбу ҳадис сахиҳлиги тасдиқланмаган эди”. Абу Довуд ривоят қиладики, Абу Бакр разияллоҳу анҳусешанба кунлари қон олдирмас ва: “Набий соллаллоҳу алайҳи васаллам сешанба куни қон олдиришдан наҳий қилар ва:”У кун, қон кунидир. Унда бир соат бор, унда (қон) тўхтамас”, – дер эдилар”- деб айтди”. Ойнинг иккинчи ярмида, хусусан учинчи чорагида, қилинган ҳижома ойнинг боши ёки охирида қилинган ҳижомадан кўра фойдалироқ эканлигини шифокорлар ҳам ўз навбатида тўғри деб топишди. Ал-Муваффақ ал-Боғдодий айтади: “Қамарий ойнинг бошида қон тез ва кўп оқади, охирида эса секин. Шунинг учун қон олдириш учун энг қулай вақт – ойнинг ўртасидир”. Ушбу сўзлар ҳижома учун муайян кунларни тавсия этувчи ҳадислар қандайдир асосга таянганлигидан далолат бермоқда.Ўз навбатида шифокорлар ҳам буни тасдиқламоқда. Агар хижрий ойнинг 17-, 19- ёки 21-кунлари пайшанбага тўғри келса, унда бу қон олдириш учун энг қулай пайтдир. Бироқ бундан ҳижомани бошқа пайтда қилдирмоқ макруҳ деган хулоса чиқариш нотўғри. Даволаниш усули сифатида қон олдиришни муайян вақт билан чегарамаслик керак. Бемор учун бунга зарурият пайдо бўлгандаёқ уни ҳижома қилиш лозимдир. Аммо аввал ҳижомани тўғри амалга ошираётганингизга амин бўлишингиз зарур. Ҳижомани тажрибаси бор киши керакли анжомлар ёрдамида амалга ошириши лозим. Бундан ташқари ҳажжом бемор ошқозонига қон кириб қолмаслиги учун керакли эҳтиёткорлик чораларини кўриши керак. (Шайх Муҳаммад Солиҳ Мунажид)\nҚуйида хижама (қон олдириш) қилиш жараёнининг батафсил, босқичма-босқич тавсифи суратлар билан бирга келтирилган.\n1. Аввал қуйидаги керакли буюмларни тайёрлаб қўйамиз: банкалар, скарификатор, спирт, пилик, стерил пахта, бинт, пластир. Банкалар олдиндан иссиқ сув билан ювиб ёки спирт билан артиб қўйилмоғи лозим.\n2. Қон олинадиган жойларда, расмда кўрсатганидек, қалам билан айлана белгисини чизамиз.\n3. Пиликни спирт ёки одеколонда бироз ҳўллаб оламиз.\n4. Ортиқча суюқликни тампонни силкитиб кетказамиз.\n5. Пиликни ёндириб дарров банка ичига тиқиб оламиз.\n6. Банкани ичидаги хавони олов ёрдамида бўшатиб тезда белгиланган жойга қўйамиз.\n7. Бир неча минутдан сўнг банкани эҳтиёткорлик билан оламиз.\n8. Банка ёрдамида сўрилган жойни спирт билан артамиз.\n9. Устара, ланцет ёки скарификатор билан моматалоқ бўлган жойга аста-аста кесиклар қиламиз.\n10. Кесилган жойга қайтадан банка қўйамиз.\n11. Бир неча минутдан сўнг аста банкани ечамиз ва қонни эҳтиётлик билан артиб оламиз.\n12. Кесилган жойга стерил боғич қўйамиз.\nҲижоматдан олдинги ва кейинги тавсиялар\n1. Тузалишига астойдил ишониш. Нима учун? Чунки ҳижомат (қон олдириш) пайғамбарлар табобатининг пойдеворларидан бири бўлиб, набиуллах Муҳаммад (саллаллаху ва алайҳи вас-салам) амал қилган сахих ва муҳаққақ табобат амалидир. Тўлиқ шифо топишингизга астойдил ишонган ҳолда Аллоҳдан шифо тилаб дуо қилинг. Пайғамбаримиз (саллаллоҳу алайҳи вас-саллам) айтганлар: «Дарҳақиқат, ҳижомат қилдирмоқда шифо мавжуддур”. (Саҳиҳ ҳадис, “Саҳиҳ ал-жомеъ”, 2128-ҳадис) Расулуллоҳ (саллаллоҳу алайҳи вас-саллам) айтадилар: “Уч нарсада дардга даво мавжуддир – қон олдирмоқ, асал ичмоқ ҳамда ярага тамға қиздириб босмоқ. Ва мен умматимга ярага тамға қиздириб босмоқни ман қилгайман!” (Бухорий ривояти)\n2. Қўйилган мақсадга эришиш учун банда, иложи борича, Аллоҳ буюрган йўллар орқали сабаблар яратишга ҳаракат қилиши лозим. Худди шундай қилиб ҳижоматда ҳам иложи борича мутахасис ҳажжом, аёллар учун аёл ҳажжом, эркаклар учун эркак ҳажжом излаб топиш мақул. Агар ҳажжом тиббий маълумотли ва тажрибага эга бўлса, нур устига нур бўлур.\n3. Хижрий йил ойларининг 17, 19 ва 21 кунлари ва душанба, сешанба ва пайшанба кунлари хижама қилиш. Пайғамбаримиз (саллаллоҳу алайҳи вас-саллам) айтдилар: “Оч қоринда ҳижомат қилдирмоқ яхшироқ бўлиб, бунда шифо ва барокат бордур ва у эс-хушни яхшироқ сақлагусидур. Аллоҳнинг марҳамати ила ҳижоматни пайшанба кунлари қилдиринглар, жумъа, шанба ва якшанба кунлари эса қилдирманглар. Душанба ва сешанба кунлари қон олдиринглар, дарҳақиқат, бу кун Аллоҳ таъоло Аюб алайҳи-с-саломни дарду азоблардан халос қилган кундир. Шанба кунлари ҳижомат қилишдан тийилинглар, чунки бу кунда Аюб алайҳи-с-салом имтиҳон қилинган ва мохов касаллиги айнан шу кунда, ҳамда чоршанба куни ёки кечаси пайдо бўлади.” (“Саҳиҳ аль-жомеъ”)\n4. Ҳижомат қилгунга қадар 3 соат овқат тановвул қилмаслик. Пайғамбаримиз (саллаллоҳу алайҳи вас-саллам) сўзларига биноан оч қоринда ҳижомат қилдириш тан сиҳатлиги учун жуда фойдали экан: “Оч қоринда ҳижомат қилдирмоқ яхшироқ бўлиб, бунда шифо ва барокат бордур ва у эс-хушни яхшироқ сақлагусидур.” (“Саҳиҳ аль-жомеъ”)\n5. Сув, мева шарбати каби енгил ичимликлар ичилса, фойдадан холи бўлмас, хусусан, ҳижомат қилинаётган вақтда қон босими паст ёки анемия бўлган беморлар енгил ичимликлар ичиши мумкин.\n6. Ҳажжомга сизни безовта қилаётган барча касалликлар борасида яширмасдан тўлиқ ва аниқ маълумот бериш лозим, хусусан, агар ҳижомат қилинадиган беморда гепатит ёки ОИВ каби инфекцион касалликлар мавжуд бўлса. Керакли эҳтиёткорлик чораларни кўриш, касаллик бошқа беморларга юқишининг олдини олиш, ҳамда ҳар бир касалликка тегишли махсус қортиқ солинадиган (қон олинадиган) нуқталарни аниқлаш учун ҳажжом ушбу маълумотларни билиш керак бўлади.\n7. Ҳижоматдан сўнгги маслаҳатларга амал қилиш.\nҲижоматдан кейинги тавсиялар\n1. Ҳижомат қилинганидан сўнг 24 соат ичида қаттиқ жисмоний зўриқишларга олиб келадиган (масалан, жинсий яқинлик каби) амаллар тақиқланади. Бу тақиққа актив фаолият ва куч-қувватни сақлаб қолиш учун амал қилиш лозим. Бундан ташқари, қон босимининг пасайиши ёки кўтарилишига сабаб бўладиган ҳолатлардан (масалан, самолётда учиш ва сувга шўнғиш) ўзини тийиш лозим. Бу тақиқ ҳам 24 соатга таалуқли.\n2. Протеин, ҳайвон мойлари ва сут таркибидаги озуқаларни ҳазм қилиш учун организм кўп куч сарфлайди, шунинг учун бемор толиқмаслиги учун шифокорлар ҳижоматдан сўнг сабзовот, мева, ширинликлар ва қайнатилган аммо ёғсиз енгил ва енгил ҳазм бўладиган озиқ-овқатларни истеъмол қилишни маслаҳат берадилар. Бу тақиқ ҳам 24 соатга таалуқли.\n3. Ҳижоматдан сўнг киши дам олиши, толиқмаслиги, асабийланмаслиги, қаттиқ ҳаяжонланмаслиги, қон босими кўтарилмаслиги лозим. Агар бемор яхши дам олмаса, касаллик қайта қўзғалиши мумкин, чунки унинг танасида энергиялар ҳамоҳанглиги (гармонияси) бўлмайди, яъни энергия ё камайиши, ё купайиши мумкин. Танада энергия камайса, киши киши ўзини кучсиз ва бўш ҳис қилади, энегияси ортиқча бўлганда эса киши ўзини асабийлашган ҳис қилади.\n4. Ҳижоматдан сўнгги 24 соат ичида чекиш (агар бемор чекувчи бўлса), яхна ичимликлар ва ўта совуқ суюқликларни ичиш ман этилади.\n5. Ҳижомат қилинган жойлар совуқ уриб бактериялар билан зарарланишининг олдини олиш учун барча жароҳатлар каби бу жойларни ҳам совуқдан ҳимоя қилиш лозим.\n6. Ҳижоматдан сўнг ҳеч бўлмаса 3 соат довомида шўр ва доривор кўп солинган озиқ-овқатларни истеъмол қилишдан ўзини тийиш лозим.\n7. Ҳижоматдан сўнг иккинчи куни тана ҳароратининг кўтарилиши табиий бўлиб, у тез ўтадиган ҳолат. Ҳарорат кўтарилиши организм иммунитетининг кучайганидан далолат беради.\n8. Белдан пастки қисмига қортиқ қўйилган баъзи беморларда муолажадан сўнг кўнгил айниши ёки ич кетиши кузатилиши мумкин. Бу ҳам табиий бўлиб, у тўғри ва ингичка ичак ҳамда медаънинг фаоллашганлиги билан боғлиқ организмнинг ўзини ўзи тозалаётганлигидан далолат беради.\n9. Баъзи касалликлар давомий муолажани талаб этади, шунинг учун баъзи беморларни кейинроқ яна такроран ҳижомат қилиш керак, токи фойдаси бўлсун. Баъзи касалликлар эса тез-тез ва такрорий муолажани талаб этади, бундай пайтда ҳар икки кунда бир неча кунлар давомида муолажани такрорлаш лозим.\n10. Тузалгандан сўнг Ал-Холиққа (الخالق – Яратгувчига) шукроналар келтириш. (Таржимон Hawwa)\nШифохонамизда хижома хизматидан фойдаланишингиз мумкин. Телефон қилинг ёки телеграм орқали хабар юборинг Бошқа мақолаларни ўқиш


«Air Astana» стюардессаси йўловчиларни қарши олмоқда, август ойида олинган сурат. (Аir Astana)\nОСТОНА – 2019 йилнинг биринчи ярмида «Air Astana» Қозоғистон ичида маҳаллий йўналишларда арзон рейсларни таклиф қилувчи янги «FlyArystan» компаниясини ишга туширади.\nҚозоғистон президенти Нурсултон Назарбоев матбуот хизматининг хабар беришича, «FlyArystan» паркида 180 эконом класс ўриндиқли А320 самолётлари бўлади.\nДастлаб авиакомпания ихтиёрида тўртта самолёт бўлади, 2022 йилга бориб эса уларнинг сони 15 тага етади, деб хабар берди «Air Astana».\n«FlyArystan» Қозоғистоннинг қатор шаҳарлари ва келажакда бошқа давлатларга ҳам мунтазам парвозларни амалга оширишни режалаштирмоқда.\n«Air Astana» матбуот марказида ўтган тақдимотда янги «FlyArystan» авиакомпаниясининг логотипи намойиш этилди, 7 ноябрь. (Air Astana)\n«Air Astana»га лоукостер авиакомпанияни ташкил этиш учун олти ой керак бўлади», деди «Air Astana» вакили Тилек Абдрахимов Карвонсарой билан суҳбатда.\n«Бундай тажрибани бюджет бўлинмаларни яратган бошқа катта авиакомпаниялар, жумладан, «British Airways» ва «Lufthansa» мисолида ҳам кўриш мумкин», деди у.\nАрзон маҳаллий рейслар\nМижозлар янги арзон рейсларда катта маблағ тежашлари мумкин.\nМисол учун, «FlyArystan» рейсларида Остона ва Олмаота йўналишида чипта нархи 16 минг тенге (43 АҚШ доллари) бўлиши кутилмоқда. Ҳозир йўловчилар мазкур йўналиш учун 30 минг тенге (80 АҚШ доллари) ёки ундан ҳам кўп сарфлайдилар.\n«Йўловчилар анчагина пул тежашлари мумкин», дейди Остонада жойлашган «World Travels Astana» сайёҳлик агентлиги менежери Руслан Асханов Карвонсарой нашрига.\nТуристик агентликлар раҳбарлари ва тегишли давлат идоралари Қозоғистонда арзон нархли авиакомпания яратилишини анчадан бери муҳокама қилиб келар эди, деди у.\n«Таом ва юклар учун алоҳида пул тўланади, бу лоукостер авиалиниянинг ўзига хос модели», деди у. «Масалан, Остонадан Таразгача 1,5 соатлик йўл. Агар йўловчи овқатланмаса ва юки кам бўлса, бошқа авиакомпанияларда тўлайдиган пулининг ярмини тўлайди, холос.»\nИлк рейслар 2019 йил ўрталарида амалга оширилади, аммо чипталар келгуси йилнинг март ойидан сотувга чиқади, деб маълумот берган Хабар телеканали.\nОстоналик 35 яшар аёл Гузел Зарипова янги авиакомпания рейсларида учиб кўришни сабрсизлик билан кутмоқда.\n«Фарзандларим, ота-онам ва ўзим бир йилда икки-уч марта Остона-Олмаота йўналишида парвоз қилиб турамиз», деди у Карвонсарой нашрига.\nЗарипова авиакомпанияга ва рейс вақтига қараб ҳар бир чипта учун 30-40 минг тенге (80-107 АҚШ доллари) тўлайди. Янги арзон авиалиния эса харажатларни деярли ярмига қисқартиради.\nФуқаролик авиациясидаги ислоҳотлар\nЯнги авиакомпаниянинг ташкил этилиши Қозоғистонда фуқаролик авиациясини ислоҳ қилиш ва рейслар йўналишини кенгайтириш билан бир вақтга тўғри келди.\nФуқаролик авиацияси қўмитаси хабарига кўра, Қозоғистон аэропортлари 2018 йилнинг 10 ойида 12,7 миллион йўловчига хизмат кўрсатган. Шулардан 6,8 миллиони Қозоғистон авиакомпаниялари хизматларидан фойдаланган.\n«Қозоғистон Халқаро фуқаролик авиацияси ташкилотининг аудитидан муваффақиятли ўтди», деган эди Олмаотадаги «Айнара-Тур» сайёҳлик агентлиги директори ўринбосари Андрей Волобуев март ойида Карвонсарой нашрига.\nСиновлар ҳеч қандай чекловларсиз Қозоғистонга янги авиайўналишларни очишга имкон беради. Жумладан, Европага ҳам узлуксиз рейсларни амалга ошириш мумкин бўлади, деди у.\nСентябрь ойида Вашингтонга ташрифи чоғида Қозоғистон делегацияси АҚШ расмийлари билан Қозоғистон ва АҚШ ўртасида узлуксиз рейсларни йўлга қўйиш бўйича музокара олиб борган эди. Ҳозирда бу борадаги саъй-ҳаракатлар давом этмоқда.


ҚАЗО НАМОЗЛАРИНИ ЎҚИШ - Mehrob.uz\nМақолалар access_time7-август 2017, 16:20\nТуркияда «Ҳадис ва ҳаёт» китоби дарслик сифатида қўлланила бошлади…\naccess_time4-июнь 2020, 13:14 visibility635\nБеш фарз ва витр орасида уларнинг ҳаммаси ёки баъзиси ўтиб кетганда тартибга риоя қилиш фарздир. Илло, вақт тор бўлиб қолса ёки унутса, ёҳуд олтитадан зиёда бўлса, бундан мустасно.\nАмр ила фарз вожиб бўлган нарсанинг айни ўзини вақтида бажариш “адо” дейилади.\nФарз ва вожиб нарсани вақтидан кейин бажариш “қазо” дейилади.\nДин ва ақлнинг тақозосига биноан, мусулмон банда намозни ўз вақтида адо этиши лозимдир. Намозни узрсиз вақтида адо этмаслик катта гуноҳдир. Бу гуноҳни қазони ўқиш билан ювиб бўлмайди, балки тава ҳам қилиш керак.\nКим намозни шаръий узр ила кечга қолдирса, гуноҳ эмас. Бундай шаръий узрнинг бири душман хавфи бўлса, бошқаси доянинг туғилаётган боланинг ҳалок бўлишидан қўрқишидар.\nРасулуллоҳ соллаллоҳу алайҳи васаллам Хандақ уруши куни намозни орқага сурганлар.\nИбн масъуд розияллоҳу анҳудан ривоят қилинади: “Хандақ куни мушриклар Расулуллоҳ соллаллоҳу алайҳи васалламни тўрт намоздан машғул қилишди. Ҳаттоки кечанинг Аллоҳ хоҳлаганичаси ўтди. Бас, у зот Билолга амр қилдилар. У азон айтди. Кейин иқома айтди, шунда пешинни ўқидилар. Кейин яна иқома айтди, асрни ўқидилар. Кейин яна иқома айтди, шомни ўқидилар. Кейин яна иқома айтди, шомни ўқидилар. Кейин яна иқома айтди, хуфтонни ўқидилар”.\nИмом Термизий, Аҳмад ва Насоий ривоят қилишган.\nУхлаб қолиб ёки унутиб намозни ўтказиб юборган одам гуноҳкор бўлмайди.\nАбу Қатода розияллоҳу анҳудан ривоят қилинади: “Набий соллаллоҳу алайҳи васалламганамоздан ухлаб қолишларини зикр қилишди. Шунда у зот:\n“Ухлаб қолиш камчилик эмас. Камчилик уйғоқликда бўлади. Агар бирортангиз намоздан ухлаб ёки ғофил қолса, уни эслаган заҳоти ўқиб олсин”, дедилар”.\nИмом Насоий ва Термизий ривоят қилишган.\nБанда ўз зиммасидаги амални адо ёки қазо қилмагунича мазкур амал унинг зиммасидан тушмай, қарз бўлиб тураверади.\nИбн Аббос розияллоҳу анҳумодан ривоят қилинади: “Бир киши Набий соллаллоҳу алайҳи васалламнинг ҳузурларига келиб:\n“Эй Аллоҳнинг расули, онам вафот этди, унинг зиммасида бир ой рўзаси бор эди, унинг номидан қазосини тутайинми?” деди. У зот: “Ҳа. Аллоҳнинг қарзи тўланишга ҳақлироқдир”, дедилар”.\nКимга намоз қарз бўлса-ю уни вақтида адо этмаса, қазосини ўқиши лозим бўлади. У намозни қасддан тарк қилиш ила гуноҳкор бўлади, аммо қазосини ўқиш лозимдир.\nАнас розияллоҳу анҳудан ривоят қилинади: “Набий соллаллоҳу алайҳи васаллам: “Ким намозни унутса, бас, уни эслаган заҳоти ўқиб олсин. Унинг бундан бошқа каффороти йўқдир.”, дедилар. “...Мени зикр этиш учун намозни тўкис адо эт”.\n"Агар бирортангиз намоздан ухлаб ёки ғофил қолса, бас, уни эслаган заҳоти ўқиб олсин. Чунки Аллоҳ: "...Мени зикр этиш учун намозни тўкис адо эт", деган", дейилган.\nУнутган ва ухлаб қолган одам намознинг қазосини ўқиши лозим бўлгандан кейин, қасддан қолдирган одамга уни қазо қилиш, албатта, лозиму лобуд бўлади.\nҲайз ёки нифос кўрган аёлдан намоз соқит бўлади. У қазосини ўқимайди. Шунингдек, асли кофир ёки жинни бўлган одам ҳам намознинг қазосини ўқимайди. Беш вақт намоз вақтидан кўпроқ муддат ҳушидан кетиб ётган одам ҳам қазосини ўқимайди. Муртад яна Исломга қайтса, муртадлик вақтидаги намозни қазо қилдмайди.\nҲаётлик вақтида имо билан ҳам намоз ўқишдан ожиз бўлган одам каффорот беришни васият бериши лозим эмас.\nШунингдек, сафар ёки хасталик туфайли рўза тута олмаган одам тузалмасдан ёки сафардан қайтмасдан ўлиб қолса ҳам, фидя беришни васият қилиши шарт эмас. Аммо мазкур васиятни қилиш мустаҳабдир.\nКим узрсиз, ҳатто имо билан ўқишга қодир бўла туриб, олти намоздан зиёдни қолдирган бўлса, каффорот беришни васият қилиши лозимдир. Рамазонда узрсиз рўза тутмаган одам ҳам шунга ўхшашдир.\nУларнинг фидяси ва каффороти қолдирган меросининг учдан биридан берилади. Ўлганнинг валийси фидяни ўз ҳисобидан берса бўлади.\nФидя ва каффоротнинг миқдори бир кунлик намоз учун ярим соъ буғдой (1087,5 гр) ёки унинг қиймати. Бир кунлик рўза учун ҳам шунча бўлади.\nКиши ўзи ҳаётлик чоғида ўқимаган намозининг каффоротини тўлаши мумкин эмас. Аммо рўзаникини, унинг қазосини бажаришга кўзи етмаса, беради.\nМеросхўрлар ўлган шахснинг қазо намозларини ўқиб қўйиши мумкин эмас. Чунки намоз шахсий баданий ибодатдир.\nҚазо ҳудди адодек бўлади. Сафарда қазо қилган бўлса, қазосини ҳазарда ўқиса ҳам, икки ракъат ўқийди. Ҳазарда қазо қилан тўрт ракъатли намознинг қазосини сафарда ўқиса, тўрт ракъат ўқийди.\nБеш фарз ва витр орасида уларнинг ҳаммаси ёки баъзиси ўтиб кетганда тартибга риоя қилиш фарздир.\nХандақ куни Расуллуллоҳ соллаллоҳу алайҳи васаллам шундай қилганлари юқоридаги ҳадисда зикр қилинди.\nИлло, вақт тор бўлиб қолса ёки унутса, ёҳуд олтитадан зиёда бўлса, бундан мустасно.\nТартибга риоя қилиш уч сабаб ила соқит бўлади.\n1. Вақтли намознинг ўтиб кетиш хавфи.\n2. Қазоларинг олтитадан кўп бўлиши.\n3. Адо пайтида қазони унутиб қўйиш.\nАгар қазо намозлар ададини билиб бўлмайдиган даражада кўп бўлиб кетса, зиммасидагини адо қилганига кўнгли тўлгунча қазони ўқийди. Ўзига осон бўлиши учун аввалги ўқимаган намозини тайин қилиб олиб, ўшанга қараб ўқийверади.\nБошқа намолар қатори, қазо намозини ҳам қуёш чиқаётганида, қиёмда турганида ва ботаётганида ўқиб бўлмайди.\nАммо бомдод ва асрдан кейин нафл ўқиш мумкин бўлмаса ҳам, қазо ўқиш мумкин.\n“Кифоя, 1-жуз” китобидан.


“Ўзнефтгазинспекция” томонидан 7 млрд сўм миқдоридаги газдан ноқонуний фойдаланиш ҳолатлари аниқланди. Бу ҳақда Энергетика вазирлиги матбуот хизмати хабар бермоқда.\nҚайд этилишича, жорий йилнинг 2 декабридан 9 декабрига қадар “Ўзнефтгазинспекция”, “Худудгазтаъминот” ҳамда “Ўзстандарт” агентлиги мутахассислари билан биргаликда табиий газдан ноқонуний фойдаланиш бўйича мунтазам тадбирлар ўтказилди. Тадбирлар натижасида, дастлабки ҳисоб-китобларга кўра, газ таъминоти корхонасига 7 млрд 439 млн сўм зарар етказилганлиги аниқланди.\nТошкент вилоятининг Оҳангарон туманида жойлашган МЧЖ ва Ангрен шаҳридаги МЧЖ корхоналари текширилганда, газ ҳисоблаш ускунасига ташқаридан таъсир етказишга шароитлар яратилганлиги маълум бўлди. Яъни, газ ҳисоблагич хотирасидаги фойдаланилган газ миқдори тўлиқ ёзиб борилмаган.\nҲисоблаш ускуналари конфигурацияси ўзгартирилганидан ташқари, бир неча кун давомида ҳисоблаш ускуналари электр таъминотидан узилганлик ҳолатлари ҳам бўлган. Шунга кўра, шу вақт мобайнида ишлатилган табиий газнинг сарфланган миқдори сақланиб қолмаган.\n“Тошкентгаз” ҳудудий филиали томонидан берилган техник шартга кўра, МЧЖ корхонасида табиий газнинг умумий соатбай сарфи 3600 метр куб/соатни ташкил этади. Дастлабки ҳисоб-китобларга кўра, табиий газдан 30 кун давомида ноқонуний фойдаланилганлик ҳажми 2 млн 592 минг метр кубни ташкил этиб, бу 1 млрд 710 млн сўм миқдордаги зарар етказилган.\nБошқа бир МЧЖнинг керамика маҳсулотларини ишлаб чиқариш цехида, техник шартга кўра, табиий газнинг умумий соатлик сарфи 1683,4 метр куб/соатни ташкил этади. Дастлабки ҳисоб-китобларга кўра, табиий газдан 45 кун давомида ноқонуний фойдаланилган ҳажми 3 млн. 156 минг метр кубни ташкил этиб, 3 млрд 156 млн сўм миқдордаги зарар етказилганлиги маълум бўлди.\nБундан ташқари, яна бир ўғирлик Ангрен шаҳридаги корхонага қарашли автомобилларга газ тўлдириш шохобчасида ҳам аниқланди. Ушбу корхонада газ ҳисоблаш ускунасига ташқи таъсир кўрсатилганлиги аниқланиб, дастлабки ҳисоб-китобларга кўра, табиий газдан 53 кун давомида ноқонуний фойдаланилганлик ҳажми 1 млн 272 минг метр кублик, 1 млрд 272 млн сўмлик зарар етказилган.\nТабиий газдан ноқонуний фойдаланиш бўйича 10 та иссиқхона, паррандачилик хўжаликлари, сопол буюмлар ишлаб чиқариш корхоналари, шунингдек, бошқа фаолият билан шуғулланувчи 196 та корхона газ таъминоти корхонасига жами табиий газнинг ноқонуний истеъмоли ҳажми 1 млн 301 минг метр куб (1 млрд 118 млн сўм) ни ташкил этиб, 1 млрд 506 млн сўмдан ортиқ миқдорда зарар етказганлиги маълум бўлди.\nАниқланган ҳолатлар юзасидан расмийлаштирилган ҳужжатлар ҳуқуқни муҳофаза қилиш органларига тақдим этилган.\nЎзбекистон нефть ва газ қазиб олишни кўпайтириш учун 650 млн доллар кредит олмоқчи\nЕвропада газ нархи рекорд даражада тушиб кетди\n«Ақлли ҳисоблагичлар» барча истеъмолчиларга бепул ўрнатиб берилади - «Ҳудудгазтаъминот»


Италиялик жарроҳ юртимизда мураккаб операцияни амалга оширди | Ўзбекистон ва жахон янгиликлари\nИталиялик жарроҳ юртимизда мураккаб операцияни амалга оширди\nТиббиёт 11 сентябрь 15:41 471\nИнсон саломатлиги билан боғлик ҳар қандай мавзу, масала давлатимизнинг доимий диққат марказида. Бу борада қилинаётган эзгу ишлар Республика Ногиронлар реабилитация ва протезлаш миллий маркази фаолиятини ривожлантириш, хорижлик ҳамкорлар билан тажриба алмашиш кўламини кенгайтирди ва даволашнинг янги усулларини амалиётга жорий этилишига асос бўлди. Италиялик жаррох Вер Жаржо Жазине билан ҳамкорликда олиб борилган галдаги жарроҳлик амалиёти ҳам марказнинг ютуқларидан биридир.\nАйтиш ўринлики, бундай операция билан беморларни даволаш мамлакатимизда 10 йил олдин йўлга қўйилган. Бироқ, Италиядан келтирилган сунъий эндиплатант мутлақо янги, олдингиларидан сифати, нархи анчагина арзонлиги ва бемор танасига тез мослашиши билан фарқланади. Ўз ўрнида уни амалиётга татбиқ этиш соҳа мутахассислари олдига янги вазифа қўяди. Энг қувонарлиси, 1 соат давом этган ҳамкорлик муваффақиятли якунланди.\nТаъкидлаш керак, италиялик жаррох Вер Жаржо Жазине шу кунга қадар Республика шошилинч тез тиббий ёрдам марказида ва Тошкент тиббиёт академиясининг иккинчи клиникасида ҳам мураккаб жарроҳлик амалиётини юртимиз шифокорлари билан ҳамкорликда муваффақиятли ўтказганди. Эътиборлиси кўплаб ҳамюртларимиз соғлом ҳаётга қайтиш бахтини хис этишди.


Хитой армияси Тайванга бир кун ичида 39та ҳарбий самолёт юборди\n2 октябрда Хитой ҳарбий-ҳаво кучлари Тайваннинг сув ҳудудига 39та ҳарбий самолётни жўнатди. Бу Хитойнинг 2 кун ичида Тайванга иккинчи марта бундай кўп самолёт юборишидир.\n1 октябрда ҳам Хитойнинг 38та ҳарбий самолётидан иборат авиация гуруҳи Тайваннинг сув ҳудуди устидан учиб ўтгани маълум қилинганди.\nТайван мудофаа бошқармаси маълумотларига кўра, навбатдаги операцияда кундузи 14та J-16 ва 4та Су-30 қирувчи ҳамда 2та Y-8 разведка самолёти, тунги вақтда эса 12та J-16, 6 та Су-30 ва битта радиолокацион аниқлаш ва бошқариш самолёти KJ-500 иштирок этган.\nТайван ҳарбий-ҳаво кучлари Хитой самолётлари ортидан кузатув олиб бориш учун 1 октябрдаги каби ўз авиация ва бошқа техникасини ишга солган.\nОхирги вақтда Пекин Тайван бўғози ҳудудида борган сари кўпроқ ҳарбий хатти-ҳаракатларни амалга оширмоқда. Хитой ва АҚШ муносабатларидаги зиддиятлар кучайгани ортида Хитой ҳарбий самолётларининг Тайван сув ҳудуди устидан парвозлари тез-тез юз бермоқда.\nТайван 1949 йилдан бери ўз маъмурияти томонидан бошқариб келинади. Тинч океанидаги орол қитъадаги Хитойдан 150 км узоқликда жойлашган бўлиб, ундан Тайван бўғози ёрдамида ажралган. Бироқ Хитой Халқ Республикаси Тайванни ўзининг провинцияларидан бири деб ҳисоблайди.\n15:50 / 12.10.2021\nХитойда сув тошқинлари оқибатида 15 киши ҳалок бўлди


Рамазоннинг илк куни - Darakchi\nМУТОЛАА 17.05.2018, 15:14\n— Ойижон, мен, албатта, бу йил рўза тутаман, – деди. Жамол ўз онасига Рамазондан бир кун олдин.\n— Сен эндигина 6 га тўлдинг-ку, вақтли эмасми?! – деди онаси.\n— Муҳаммад рўза тутади-ку, – тинчланмади Жамол.\n— Ҳа, лекин у 10 ёш, – жавоб берди онаси.\n— Фотима ҳам.. – деб хафа бўлди Жамол.\n— Фотима 8 ёш, лекин у ҳам тўлиқ бир ой рўза тутмайди. Жамол жуда хафа бўлди.\n— Рўза тутиш сен ўйлаганингдек осон эмас, – деди онаси.\n— Сен ейишинг, ичишинг, қўпол сўзларни гапиришинг ва ёмон ишларни қилишинг мумкин эмас.\n— Мен уддалай оламан. Илтимос, менга рухсат беринг.\n— Яхши, – бу сафар рози бўлди онаси, – лекин бир кун – бу жуда узоқ. Агар чарчасанг овқатланишинг мумкин.\n— Мен чарчамайман, – ўзига ишонч билан жавоб берди Жамол.\nЖамолнинг онаси табассум қилиб: «Сен рўза тутишни хоҳлаётганингдан мен жуда хурсандман. Бу – жуда яхши иш.Аллоҳ номи билан рўза тутишинг учун ҳаммасидан олдин ният қил», деди.\nЭрта тонгда отаси уларни уйғотди. Жамол қимирламади, унинг кўзлари очилмасди. Туш аралаш отасидан сўради:«Биз ҳозир уйга кетяпмизми?»\n«Йўқ, – кулиб жавоб берди отаси, – сен масжидда эмас, ўз ўрнингдасан». Жамол хоҳламасдан кўзини очди ва ўрнидан туриб кетди: «Бугун мен рўза тутишим керак эди».\n«Ҳа,–деди отаси,– сен ҳозир овқатланишинг керак. Биз ҳозир нонушта қиламиз. Ҳозир қоронғу, бундай эрта нонушта қилиш саҳарлик дейилади. Тезроқ бўлақол».\nОшхонада барча оила аъзолари жамланди. Ойна орти ҳали ҳам қоронғу эди. «Ҳозир овқатланамиз, қуёш чиқишидан олдин ейишни тўхтатиб қуёш ботгунига қадар ҳеч нарса емаймиз» – деди онаси.\n— Лекин мен ҳозир ейишни хоҳламайман, – эътироз билдирди Жамол\n— Сен ейишинг керак, – деди отаси, – кун узоқ..\n— Агар хоҳламасанг, кўп ема, – деб маслаҳат берди Муҳаммад.\n— Яхшиси, кўпроқ сут ич, бу сени рўза тутишингга ёрдам беради, – қўшимча қилди Фотима.\nЖамол яқинларини маслаҳатига амал қилди. У ҳамма унинг учун куюнаётганини ҳис қилди.\nБомдодни ўқиб бўлгач, болалар ётишди. Жамол тезда ухлаб қолди.\n— Уйғон, тонг отди, мактабга боришинг керак,– деб уйғотди онаси. Жамол қимирламади. Унинг кўзлари очилмади.\nУ шундай чарчаган эдики, ҳатто атрофида нима бўлаётганини тушуна олмаётган эди. «Биз ҳозир овқатланамизми?» – деб сўради у ётган ҳолида.\nСинфда Жамолнинг муаллимаси Зайнаб бинт Саъдуллоҳ: «Бугун Рамазоннинг биринчи куни, сизлардан бирор ким рўза тутдими?» деб сўради. Бешта бола қўлини кўтарди.\n«Мен сизларга ёрдам бераман, – деди муаллимаси, – мен сизларнинг чарчаб қолишингизни хоҳламайман. Тушлик вақти бўлганда синфда қолиб кейинги дарсгача дам олишингиз мумкин».\nКуннинг биринчи ярми сезилмасдан ўтиб кетди. Мана катта танаффус ҳам бошланди. Муаллима болаларни синфда қолдириб чироқни ўчирди. Жамол тезда ухлаб қолди. Тушида у турли хил овқатларни кўрди: учар музқаймоқлар, шоколадли тортлар, хотдог, пизза, сендвичлар… У яна ширинликлар тоғи, сутли коктейлдан бўлган анҳорни кўрди. Жамол у ерга калла ташламоқчи эди, лекин бирдан тўхтади. «Мен рўза тутяпман-ку.. Сутли коктейл ҳам ичмайман, сендвич, музқаймоқ ва бошқасини ҳам емайман! Мен бутун кун учун рўза тутаман», – деди.\nЖамол тушида ўзини жуда кучли ҳамда улғайгандек ҳис қилди.\n«Уйғон», – деб уйғотди муаллима.\nЖамол ҳаракатланмади. Унинг кўзлари очилмасди. У шундай чарчагандики, ҳатто қаердалигини ҳам билолмасди.«Биз ҳозир масжидга борамизми?» – деб сўради.\nМуаллима кулиб қўйди. «Сен ҳозир мактабдасан ва ҳозир дарс бошланади», – деди. Охирги дарслар шундай чўзилдики гўё бутун умр ўтгандай. Жамол соатига тез-тез қараб турди..\n… Уйда онажониси:«Чарчаганга ўхшайсан. Оз қолди, ўғлим, қуёш ботгандан сўнг ифторлик қиламиз» – деди.\nЖамол ойна олдига келиб қуёшга қаради. Қуёш қимирлаяптими? Йўқ, қимирлаётганга ўхшамайди. У ҳозир овқат ейишни хоҳларди. Лекин у кутди. У Аллоҳ розилиги учун рўза тутганди!\n«Турақол» – отасининг овози эштилди.\nЖамол қимирламади. Унинг кўзлари очилмасди. У шундай чарчагандики, ҳатто қаердалигини ҳам билолмасди. «Ҳозир дарс бошланадими?– деб сўради.\nОтаси кулиб жавоб берди: «Сен мактабда эмассан. Ифторлик вақти бўлди, оғиз очамиз. Тезроқ бўлақол».\nЖамол сакраб ўрнидан туриб кетди. «Мен бутун кун сабр қилдим!» деди у.\nСтол безатилган эди. Қуёш ботди. Азон жаранглаётган эди.\n«Ҳозир оғиз очамиз, – деди онаси, – аввал бир нечта хурмо еб, озгина сув ичамиз. Кейин намоз ўқиб, сўнг овқатланамиз».\nУлар ифторликдан олдин дуо ўқишди:\n«Аллоҳумма лака сумту ва бика аманту ва алайка таваккалту ва ала ризқика афтарту».\nХурмо жуда ширин эди. Сув ҳам ўзгача таъмга эга эди. Жамол ўзини жуда бахтли сезди. Ота-онаси уни қучоқлаб, эркаладилар.\n— Сен бугун жуда муҳим ишни бажардинг. Сен бутун кун рўза тутдинг, – деди отаси.\n— Рўзанг қандай ўтди? Сен кўп ухлаб қолдинг, менимча, жуда чарчагандирсан? – деб сўради онаси.\n— Йўқ, ҳеч ҳам чарчамадим. Мен рўза тутишда давом этаман, – деб фахр билан жавоб бердиЖамол.


Ушбу бешовлон смартфон брендлари яқин келажакда йўқолиб кетиши мумкин - Terabayt.Uz\nБарчамиз яқинда ҳаётга қайтган Nokia телефонлари ҳақида яхши биламиз. Бир вақтлар ҳамманинг севимли телефонларига айланган Nokia бренди кучли рақобатга дош бера олмаганди. Бугунги кунда ҳам баъзи брендлар замон билан ҳамнафас бўлиш, мижозлар кўнглини топишда қийинчиликларга юзланмоқда.\nҲозирги кунда смартфонлар бозоридаги асосий янгиликлар Xiaomi, OnePlus ва Samsung каби компаниялардан келмоқда. Бироқ қуйида биз ҳикоя қилмоқчи бўлган беш нафар смартфон брендлари вақт ўтган сайин мухлислар эътиборидан четда қолмоқда. Улар яқин келажакда дунё бозорида ўз ўрнини йўқотиб қўйиши эҳтимоли жуда юқори. Келинг, ушбу брендлар қайсилар эканлиги ва муваффақиятсизликлар сабаби нимададан иборатлигини кўриб чиқамиз.\nLG Electronics компанияси фақат смартфонсозлик билан шуғулланмаслиги ҳаммамизга маълум. Бироқ турли техник жиҳозлар ва қурилмалар ишлаб чиқариш билан шуғулланувчи ушбу компаниянинг айнан смартфонсозлик тармоғи сўнгги йилларда деярли фойда келтирмай қўйди. Тўғри, компания вақти-вақти билан қизиқарли ва янгиликларга бой смартфонларни эълон қилиб турибди, лекин уларнинг номи Samsung ва Apple каби гигантлар маҳсулотларининг соясида қолиб кетмоқда. Нархи борасида эса улоқни Хитой компаниялари илиб кетмоқда.\nТаъкидлаш жоиз, LG ўз смартфонларида юқори сифатли камералар ўрнатишни уддалайди ва турли дизайнларни синаб кўришдан қўрқмайди. Бироқ сўнги йиллардаги таҳлиллар мазкур бренд смартфонлари тобора топ рейтингларнинг тубига тушиб кетаётганини кўрсатмоқда.\nШу пайтга қадар компания яхши даромад келтираётган бошқа йўналишлари (масалан, маиший техника) маблағи асосида смартфонсозлик тармоғини ушлаб келишга ҳаракат қилди. Аммо жорий йилда бўлиб ўтган CES 2018 конференциялари давомида LG Electronics бош ижроичи директори ва раис ўринбосари Чо Сон Жин компания бундан кейин ҳар йили эмас, балки зарурият туғилганда янги смартфонларни эълон қилиб боришини маълум қилди.\nMWC 2018 кўргазмалари чоғида эса компания V30 моделининг янгиланган, ҳамёнбоп ва «ақллироқ» талқини - V30s'ни тақдим қилди. Бироқ ушбу янги талқин ҳам халқаро бозорга тўлиқ чиқарилмайди. Бундай янгиликлар билан компания халқаро смартфон бозорини қайтадан эгаллашдан кўра ўз обрўсини сақлаб қолишга уринаётгандек кўринмоқда. Шу сабабли ҳам жанубий кореялик бу компания яқин келажакда смартфонсозлик йўналишидан буткул воз кечиб, юқори даромад келтираётган бошқа тармоқларини янада ривожлантиришга эътибор қаратишининг эҳтимоли анчайин катта.\nSony’нинг халқаро смартфон бозоридаги муваффақиятсизликлари бугун бошлангани йўқ.\nSony узоқ йиллар давомида, асоса, бюжет смартфонлар чиқариш билан шуғулланиб келди. Аммо сўнгги йилларда мазкур бренд остида эълон қилинган смартфонларни, дизайн ва ишлатилган материаллар нуқтайи-назаридан қараганда, ортиқ ҳамёнбоп дейиш қийин. Sony’нинг охирги икки-уч йилдаги асосий муваффақиятлари фотокамералар ва смартфонлар учун мўлжалланган камераларга асосланиб қолди (Sony ишлаб чиқарган камералардан Samsung каби йирик ишлаб чиқарувчилар ўз смартфонларида фойдаланаётгани сир эмас).\nАйни вақтда Sony ўзининг асосий смартфонларида рақобатбардош камералар ўрнатишга уринмади ва экранлар каби смартфон таркибий қисмларидан маблағ тежашга ҳаракат қилди. Натижада мазкур бренд смартфонлари ўзига хос жозибадорлигини йўқотиб қўйди. Бу ҳам етмагандек компания сўнгги вақтда эълон қилинган моделларига анчайин юқори нарх қўйди. Оқибатда нархи сифатига яраша бўлган бошқа смартфонлар Sony маҳсулотларини бозордан сиқиб чиқара бошлади.\nБундан ташқари Sony бир неча йилдан бери дизайн масаласида ҳам эски қарашларини ўзгартирмасдан келаётир. Мижозлар мазкур бренднинг «тўғри тўртбурчак» шаклли дизайнидан зерикканига анча бўлган. Шу тарзда Sony смартфонлари одамларни ўзига ортиқ мафтун қилмай қўйди.\nMWC 2018 доирасида компания томонидан тақдим қилинган Xperia XZ2 ва Xperia XZ2 Compact флагманлари юқори эътирофга сазовор бўлган бўлсада, мазкур бренд тобора одамларнинг назаридан четда қолиб бормоқда.\nҲозирча Sony смартфон бизнесидан чиқиш ҳақида режалаштирмаётир. Балки яқин келажакда Sony ажойиб янгиликлар билан яна эътиборга тушишга муваффақ бўлар ёки миллионлаб доллар миқдорида зарар кўришда давом этаверса, смартфонсозлик фаолиятини тўхтатар. Ҳозирча Sony’нинг рақобатли муҳитга мослашишга интилмаётгани яқин келажакда иккинчи тахминнинг ҳақиқатга айланиш эҳтимоли юқорилигини кўрсатмоқда.\nБир неча йил олдин юз берган Nokia’нинг «синиши» ҳақида ҳаммамиз яхши эслаймиз. Йиқилган курашга тўймас, деганларидек смартфон бизнесини қайтадан бошлаган компаниянинг аҳволи, ҳозирча, қониқарли эмас. Ўтган йилдан бери янги моделлар тақдим қилишда фаоллашган компаниянинг халқаро смартфон бозоридаги ҳозирги улуши атиги 1 фоизга тенг. Бу классик бренд бир вақтлар халқаро бозорнинг 40 фоизини эгаллаб олган эди. Бундай қийин вазиятга қарамай, компания яқин йиллар ичида смартфон ишлаб чиқарувчиларнинг топ рейтингига чиқиб олишни кўзламоқда.\nБироқ Nokia’нинг ўрта ва юқори синфга мансуб жорий смартфонлари нарх ҳамда имкониятлар борасида хитойлик брендларга биринчиликни бой бермоқда.\nЎҚИНГ: Янги талқиндаги Nokia 3310 тақдим қилинди\nБренднинг узоқ йиллик танаффусдан сўнг ўтган йили қайтадан тақдим этилган 3310 модели эса топ смартфонларидан кўра кўпроқ шуҳратга эриша олди. Бундан ташқари Nokia биринчилардан бўлиб ҳамёнбоп смартфонлар учун мўлжалланган Android Oreo Go Edition платформасида ишловчи моделни тақдим қилди. Ушбу янги платформа Android’нинг эски телефон моделлари учун мўлжалланган талқини бўлиб, у бир вақтлар Nokia’нинг Symbian платформасида ишлаган машҳур моделларини ҳаётга қайтаришда асос бўлиб хизмат қилади. Қисқача айтганда, Nokia’нинг янги смартфонлар ишлаб чиқаришдан кўра ўтмишдаги классик моделларни ҳаётга қайтариш борасида кўпроқ омади чопмоқда.\nМаълумотларга кўра, смартфонлар савдосида пасайиш кузатилаётган бир пайтда қайтадан ҳаётга қайтарилган фичерфонлар (feature phone), яъни классик телефон моделлари кўпроқ сотилмоқда. Албатта, бу ўсаётган савдода Nokia’нинг анчайин улуши бор. Бир вақтлар фақат қўнғироқларни амалга ошириш, SMSлар ёзиш каби тор доирадаги амаллардан бошқа нарсани уддалай олмаган фичерфонлар, бугунга келиб, янги имкониятлар (интернетга уланиш, суратга олиш ва бошқалар)га эга бўлмоқда. Фичерфонлар савдосидаги асосий улуш эса Alcatel, Nokia ва бошқа бир қанча брендларга тегишли бўлиб қолмоқда. Нархи арзон ва топ смартфон моделларида мавжуд асосий функцияларни бажаришни уддасидан чиқа оладиган бундай классик телефонлар яқин орада оммалашиб кетиши тахмин қилинмоқда.\nЭнди Nokia’нинг тақдирига қайтсак. Компания замонавий смартфонлар бозорида юқори ўринларга чиқиш ва рақобатга дош бериш борасида анча кам имкониятларга эга. Айни вақтда фичерфонлар савдосида муваффақиятларга эришиб бораётган мазкур бренд яқин келажакда замонавий смартфонлар бизнесидан кетиши ҳақида баёнот бериши ҳеч гап эмас. Тўғрида, зарар келтирадиган омадсиз бизнес билан ким шуғулланишни истарди дейсиз.\nБир вақтлар манаман деган ишбилармон ва бизнесменнинг орзусига айланган мазкур бренд «цинганига» анча бўлди. Alcatel бренди остида смартфонлар ишлаб чиқарувчи Хитойнинг TCL компанияси Blackberry’ни сотиб олганига қарамай, унинг яна ўтмишдаги шуҳратини тиклашига имконият жуда кам. Blackberry’нинг бозорни эгаллаш эмас, ҳатто унга қайта кириш имконияти Nokia’никидан ҳам кам. Юқорида Nokia замонавий смартфонлар борасида бир жойда депсиниб турган бўлсада, фичерфонлар ва Android Go платформасида ишловчи арзон смартфонлар бобида омади юришаётгани ҳақида суҳбатлашдик. Blackberry қўлида эса, ҳатто, шундай имконият ҳам йўқ.\nЎҚИНГ: Афсонанинг қайтиши: BlackBerry Motion расман тақдим этилди\nBlackberry ўз вақтида бозордаги ўзгаришлар, мижозлар истаги ва талабини кўра олмади. Тугмали клавиатуралар ўрнини сенсорли экранлар зудлик билан эгаллади, бренднинг асосий қисмини тугмалар эгаллаган моделлари катта ўлчамли дисплейлар соясида қолиб кетди. Бундан ташқари компания ҳамманинг севимли платформасига айланиб бораётган Android’ни ўзига рақиб ҳисоблади. Оқибатда Blackberry бренди бозордан сиқиб чиқарилди.\nАйни вақтда Blackberry’нинг ҳозирги эгаси ҳам бозор талабларини яхши баҳолай олмаётган кўринади. Шимолий Америка ва Европада ҳануз ушбу брендни соғинадиганлар талайгина. Янги хўжайин бренднинг замонга мослашган янги моделлари билан собиқ мухлисларни хурсанд қилиш имкониятидан фойдаланиш ҳақида ўйламаяпти, шекилли. Бугунга келиб Blackberry бренди деганда, асосан, смартфонлардаги маълумотларни ҳимоя қилиш иловалари тушуниладиган бўлиб қолди. Шу сабабли бироз вақтдан сўнг Blackberry номи яқин ўтмиш носталгиясига айланиб қолса, ажаб эмас.\nHTC компанияси смартфонсозлик бўйича икки марта шуҳратлар тўлқинида сузган - Windows Mobile учун бармоқлар билан қулай бошқариш имкониятини берувчи тизим яратганда ва Android платформасининг илк йилларида. Айнан шу компания Google учун Nexus смартфонларини илк марта ишлаб чиқарган эди.\nБироқ Samsung ва Хитойнинг бошқа брендлар билан рақобатга ушбу тайванлик компания дош бера олмади.\n2017 йилда Google HTC’ни ўз қаноти остига олди. Google $1,1 миллиард эвазига HTC’нинг 2,000 нафар муҳандислари ва дизайнерларини сотиб олди. Бу ходимлар Google Pixel ва Pixel 2 моделларининг биринчи авлоди устида меҳнат қилган эдилар. Ҳозирда HTC Pixel’нинг учинчи авлоди устида иш олиб бориш-бормаслиги номаълум.\nHTC’нинг ўз смартфон моделларининг ҳам келажаги қоронғулигича қолмоқда. Сиздирилган маълумотларга кўра, компания тез орада ўзининг навбатдаги «байроқдор»и - HTC U12’ни тақдим қилиши керак. Ўз вақтида HTC смартфон моделларига адолатли нарх қўйишнинг уддасидан чиқа олмади. Бундан ташқари сўнгги йилларда тақдим қилинган моделларида анчайин арзон материаллардан фойдаланди ва, натижада, бренднинг номига путур етди. Ҳозирда HTC брендининг номи деярли қулоққа чалинмай қолди. Балки тез орада бу ном ҳам тарихда қолиб кетар.\n#Alcatel #Blackberry #Google Pixel #HTC #Nokia #Nokia 3310 (2017) #Sony #LG Electronics #Xperia XZ2 Compact #Xperia XZ2


Давлат тест маркази ижтимоий тармоқлар ва Telegram-каналлардаги фириблардан огоҳлантирди - Terabayt.Uz\nДавлат тест маркази ижтимоий тармоқлар ва Telegram-каналлардаги фириблардан огоҳлантирди\nИжтимоий тармоқларда турли ўқув марказлари томонидан Давлат тест маркази билан ҳамкорликда тест синовлари ўтказилиши, тест топшириқлари 100% ДТМ экспертлари томонидан тузилганлиги ва кириш имтиҳонларида тушиши мумкинлиги ҳамда хизмат нархи 55 000 сўмни ташкил этиши ҳақидаги хабарлар тарқалмоқда. Давлат тест маркази бу каби хабарларни рад этди.\nЎҚИНГ: ДТМ тест натижасини онлайн кўриш янада осонлашди!\n«Ижтимоий тармоқларда эълон қилинаётган бундай хабарлар бутунлай нотўғри эканлигини маълум қиламиз», – дейилади ДТМ хабарида.\nДавлат тест маркази томонидан ўтказиладиган диагностик тест синовлари Давлат тест маркази ва унинг ҳудудий бўлимларида ҳар пайшанба куни 2 сменада ташкил этилади ва хизмат нархи 15 000 сўмни ташкил этади.\nДиагностик тест синовлари учун рўйхатга олиш Давлат тест марказининг интерактив хизматлар портали (my.dtm.uz сайти) орқали амалга оширилади.\nЎҚИНГ: Instagram ва Тelegram’даги тадбиркорлар ДСҚда рўйхатдан ўтишлари шарт!\n#Telegram #ижтимоий тармоқлар #иловалар #каналлар #мобиль фирибгарлик #тест #Ўзбекистон #фирибгарлик #Давлат тест маркази


Наманганда электровелосипед ишлаб чиқариш йўлга қўйилди | Megadunyo.UZ\nАвтоолам Биласизми? Бу қизиқ\nАвтор: admin 0 Комментариев велоспорт, наманган велосапед заводи, электровелосипедлар\nНаманган вилояти Норин тумани йўлларида ихчам электровелосипедлар пайдо бўлди. Экологик жиҳатдан безиён, бошқаришга қулай мазкур улов Ҳаққулобод шаҳридаги Норин мечаникал плант масъулияти чекланган жамиятида ишлаб чиқарилмоқда, деб хабар берди “Халқ сўзи” газетаси.\nБолалар ва катталар учун велосипедлар ҳамда автомобиллар бутловчи қисмларидан иборат 80 дан ортиқ турдаги маҳсулот тайёрланаётган корхонанинг янги турдаги воситалари аккумулятор ёрдамида ҳаракатланади. Уни бир марта қувватлантириш орқали соатига 30—40 километр тезликда камида 50 чақирим йўл босиш мумкин. Ҳозиргача ана шундай электровелосипедлардан 260 таси сотувга чиқарилди.\n— Бундан аввалроқ, тўққиз босқичли тезликда ҳаракатланувчи икки турдаги спорт велосипедлари ишлаб чиқаришни йўлга қўйган эдик, — дейди корхона бўлим бошлиғи Равшанбек Мадхолиқов. — Олд ва педал қисмига амортизатор ўрнатилган бу улов велоспорт ишқибозларига ҳар жиҳатдан маъқул тушди.


DataLife Engine > Версия для печати > «АГРОМАРАФОН» ЁШЛАР УЧУН ЯНГИ ИМКОНИЯТЛАР ЭШИГИНИ ОЧАДИ\nDataLife Engine > Қишлоқ хўжалиги > «АГРОМАРАФОН» ЁШЛАР УЧУН ЯНГИ ИМКОНИЯТЛАР ЭШИГИНИ ОЧАДИ\n12-11-2021, 09:45. Разместил: User\nЎзбекистон Республикаси Ёшлар ишлари агентлиги ташаббуси билан вилоятимизда илк маротаба«Агромарафон» ташкил этилди. Тадбир мамлакат Ёшлар агентлиги қошидаги ёш фермерлар кенгаши билан ҳамкорликда ўтказилди.\nМазкур тадбирдан кўзланган асосий мақсад мамлакатимизёшларини ҳар томонлама қўллаб-қувватлаш, уюшмаган йигит-қизларни фермерлик ҳаракатига кенг жалб этиш, фаолият йўналишида учраётган турли муаммо ҳамда тўсиқларни бартараф этиш ҳамда хорижий тажрибаларни ҳаётга татбиқ этишда уларга амалий ёрдам кўрсатишдан иборат бўлди. Тадбирга 500 нафардан зиёд фермерлар, тадбиркорликка қизиқувчи талаба ва ёшлар ҳамда қишлоқ хўжалиги соҳасида ўз тадбиркорлигини бошлаган йигит-қизлар иштирок этишди.\nДастлаб иштирокчилар Шароф Рашидов туманидаги «GOLD FISH AGRO» қишлоқ хўжалиги маркази фаолияти, бу ерда илғор тажрибаларини ўрганишди. Шу билан биргаишлаб чиқариш жараёни билан яқиндан танишдилар.\nШундан сўнг Зомин туманидаги «Agro Finans Leasing» боғига агросаёҳат ташкил этилди. Тадбир иштирокчилари бу ерда фаолият кўрсатаётган мутахассислар билан дилдан суҳбатлашиб, юқори натижаларга эришиш сирлари, тадбиркорликни йўлга қўйишда нималарга эътибор қаратиш кераклиги тўғрисида етарли маълумотларга эга бўлишди.\nТадбир якунида Зомин ёшлар марказида «Агробизнесда менеджмент» мавзусида тренинг бўлиб ўтди. Унда агротадбиркорлик ва бизнесни ривожлантириш бўйича бой тажрибага эга бўлган «Ўзбекистон тупроқшунослар тармоғи» асосчиси Шавкат Холдоров, «Teodora Goods va Dalatek» компаниясининг директори Дилдора Атажанова, «Mevali» компаниясининг раҳбари Мансур Рахимов, «Vesagro» компаниясининг директори, агроблогер Ўрмонали Усмоновлар билан мулоқот ташкил этилди. Қизиқарли савол-жавоблар остида ўтган тадбирдан иштирокчилар катта тассуротлар билан қайтишди.\n—Бундай тадбирлар ҳамда лойиҳалар ёш тадбиркорлар ҳамда бизнесга илк қадамларини қўяётган йигит-қизлар фаолиятларида дастуруламал бўлиб хизмат қилади, — дейди Ёшлар ишлари агентлиги вилоят бошқармасининг бошлиғи Дилмурод Худойшукуров. — Ўз новбатида сифатли қишлоқ хўжалиги маҳсулотлари етиштириш, жаҳон бозорида ўз ўрнимизни топишда катта имкониятлар яратади.


LG NanoCell телевизори – реалликка шўнғиш\n19:00 / 13.11.2019\nҲақиқий ранглар, II авлод а7 ақлли процессори, 4K Cinema ҳамда Dolby Vision & Atmos, овозни аниқлаш ва контекстли буйруқлар функцияси.\n«Бугунги кунда дастурхоннинг асосий безаги нима? – Телевизор!» - барча даврлар ва халқлар учун ҳурматли Печкин унинг бу сўзлари қанчалик башоратомуз бўлишини хаёлига ҳам келтирмаган. Замонавий технологиялар туфайли суюқ кристалли дўстлар замонавий квартиралар ва уйларнинг ички дизайнидаги марказий элементга айланмоқда. Бошқа барча хусусиятлар ҳақида гапирмасданоқ. Зеро, нима учун «гапирмасданоқ»? Келинг, гапирайлик...\nБунинг устига, LG компанияси мутахассислари NanoCell телевизорларининг янги моделини тақдим этиб, EISA маросимида «Европанинг 2019-2020 йилдаги Smart-телевизори» тоифасида ғолиб бўлиб, истеъмолчилар электроникаси бўйича дунёнинг энг йирик нашрлари ассоциациясидан кетма-кет ғалабаларини давом эттирди.\nNanoCell телевизорининг асосий хусусиятлари – бу ҳақиқий ранглар, II авлод а7 ақлли процессори, 4K Cinema ҳамда Dolby Vision & Atmos, овозни аниқлаш ва контекстли буйруқлар функцияси ҳамда ўзига хос ноёб Nano-ром – тасвирдан атиги 1 см. Буларнинг барчаси истеъмолчи ҳақиқатан ақлли, сифатли ва энг муҳими, ҳаёт, дам олиш ва ўйин-кулги учун гўзал техникага эга бўлишини англатади.\nМукаммал телевизор ўзининг RGB диапазондаги рангларнинг тиниқлиги ва аъло даражадаги тасвир сифати билан таассурот қолдиради ва ёрқин, жонли ранглар сизни экранда бўлаётган тасвирга ғарқ қилади. Бу қандай кечади? Махсус нано-зарралар хира жилоларни ёритиб, рангни тозаловчи ролини ўйнайди. Шундай қилиб, экраннинг рангларни узатиш софлиги ошади ва ранглар диапазони кенгаяди. Бунда ранг аниқлиги сиз қаерда бўлсангиз ҳам – телевизорнинг ён томонида, пастки қисмида ёки ҳатто юқорисида бўлсангиз ҳам ўзгаришсиз қолади – тасвир доимо «мазали» ва жуда реал бўлиб қолади.\nАгар сиз 4K Cinema технологиясининг нозик жиҳатларини билмасангиз, у ҳолда дастлабки маълумот учун бу экрандаги пиксел зичлигининг кўрсаткичи эканлигини тушунишингиз кифоя қилади. Яъни, сиз экрандаги тасвирни рангларнинг энг кичик тафсилотлари ва сояларига қадар максимал даражада аниқ кўрасиз. Агар оддий телевизор ранг гаммасининг бир қисмини «еб қўйса», 4K функцияси бўлган телевизор одамларнинг нафақат рангни, балки ёруғликни қандай қабул қилишларига имкон қадар яқинроқ тасвирни узатади.\nҲақиқий тасвирни таниб олиш ва экрандаги тасвирни унга мос равишда яхшилашга ёрдам бериш – иккинчи авлод а7 процессорининг иши ҳисобланади. У ёруғликни бино ичидаги ёруғликка мос равишда оптималлаштиради, сунъий онг технологияси ва индивидуал созламалар туфайли эса товуш эффектлари сизни том маънода қамраб олади.\nМасалан, спорт кўрсатувларида ақлли процессор динамика ва тафсилотларни яхшилайди – худди стадионда ўтиргандек тасаввур ҳосил бўлади! Охир-оқибат, биз ҳақиқий уй кинотеатрига эга бўламиз – тасвир кўзга янада жозибали ва жонли бўлиб туюлади, бу руҳий жиҳатдан 3D дан кўра яхшироқ, бунинг устига кўзойнакларсиз ва кўзга зўриқишларсиз, мувозанатлашган овоз эса томошабинни ўзига жалб қилади.\nNanoCell телевизори экранда TripAdvisor саёҳат портали томонидан доимий равишда янгиланиб турувчи дунёнинг ажойиб манзараларини намойиш этадиган галерея режимида ишлаши мумкин. Телевизорнинг юқорида санаб ўтилган барча хусусиятларидан келиб чиқиб, тасвир жуда ҳайратланарли бўлади – сиз Ниагара шаршарасининг шовқинини том маънода эшитишингиз ёки Шимол ёғдусининг улуғворлигини ҳис қилишингиз мумкин. Олд панелдаги ортиқча деталларсиз ингичка ром эса ҳар қандай интерьерга мос тушиб, телевизорни бир вақтнинг ўзида барча буюк санъат усталарининг ижодига айлантиради.\nLG 34UM69G мониторлари: ҳайратга солувчи тасаввур!\nLG телевизорларини харид қилинг ва совғага эга бўлинг!


Shahvat va uning patalogik shakllari | DNK.UZ | Andrologiya\nШаҳват, сперма – эркаклар жинсий безларида ишлаб чиқадига ва таркибида жинсий ҳужайралар бўлган моддалар аралашмаси (суюқлик). Шаҳват жинсий йўл билан кўпайишда иштирок этадиган эркак жинсий ҳужайраси сперматозоиддан иборат.\nШаҳват балоғатга етиш даврида ишланиб чиқа бошлайди ва ёш ўтган сари (40 дан кейин) камая боради. Эякуляция вақтида (уруғ отиб чиқариш ёки ҳар бир жинсий алоқада) ўртача 2-6 мл. шаҳват ажралади.\nШаҳватнинг кам ажралиши эркакларда бепуштликка сабаб бўлади. Простата бези, мояк, ёрғоқ, сийдик чиқариш каналидаги яллиғланишларни ўз вақтида даволамаслик оқибатида шу органларда чандиқланиш пайдо бўлади, натижада шаҳват ишлаб чиқилиши ва ажралиши қийинлашади. Бундай нохуш ҳодисаларнинг олдини олиш учун ўз вақтида мутахассис врач андрологга мурожаат қилиш керак.\nШаҳватнинг патологик ҳолатлари\nЎҚИНГ: Бир томонлама крипторхизм хавфлими?\nУшбу мақолани ҳам ўқинг: Спермограмма таҳлилини топшириш шартлари қандай?\nҚуйидаги видео лавҳа орқали тухумдоннинг сперматазоид томонидан уруғланишини ҳақида маълумот олишингиз мумкин (Қизиқарли лавҳа). Видео лавҳа «Nuceus Medical Media» томонидан тайёрланган.\nБош саҳифа » Андрология » Шаҳват ва унинг паталогик шакллари\nҲомиладор бўлсам, мастит йўқоладими?


05:00 / 02.03.2017 1771 pdf Ўқиш режими + -\nУшбу ҳадиси шарифдан одамлар орасини ислоҳ қилиш нақадар яхши иш эканини билиб оламиз. Шу билан бирга одамлар орасини бузиш нақадар ёмон иш эканини, у ҳудди устара билан сочни қириб ташлагандек, кишининг динини қириб ташлаб динсиз қилиб қўйишини билиб оламиз.\nАллоҳ таоло: «Уларнинг кўпгина махфий суҳбатларида яхшилик йўқ, магар ким садақага, яхшиликка ва одамлар орасида ислоҳга амр қилсагина, (яхшилик бор). Ким ўша (иш)ни Аллоҳнинг розилиги учун қилса, албатта, унга улуғ ажр берамиз», деган.\nШарҳ: Нисо сурасида келган ушбу ояти каримада, яхшилиги бор суҳбатлар ичида одамлар орасида ислоҳ учун олиб борилган суҳбатлар ҳам зикр қилинмоқда. Демак, ўша яхши иш шариатда бор, мўъмин-мусулмонлар уни қилишлари керак.\nОиша розияллоҳу анҳодан ривоят қилинган: «Пайғамбар саллоллоҳу алайҳи васаллам: «Аллоҳ учун одамларнинг энг ёмон кўрилгани ашаддий хусуматчидир», дедилар. Икки Шайх ва Насаий ривоят қилган.\nШарҳ: «Ашаддий хусуматчи», сулҳни қабул қилмайдиган, жанжални пулга сотиб оладиган бир шахсдир. Бундан жанжалкашлик ёмон нарса экани, сулҳга юриш эса яхши экани келиб чиқади. Аллоҳ таолога энг ёмон кўрилган одамлардан бўлмайин, деган киши ашаддий хусуматчи бўлмай, сулҳни қабул қилади.\nСаҳҳл ас-Соъидий розияллоҳу анҳудан ривоят қилинган: «Бани Амрнинг орасида уруш бўлган эди. Бу Пайғамбар саллоллоҳу алайҳи васалламга етиб борди. Шунда У зот Пешинни ўқиб бўлиб, уларнинг орасини ислоҳ қилиш учун келдилар. Бухорий ва Насаий ривоят қилган.\nШарҳ: Ўзаро уришиб қолган қавмнинг яраштириш учун Пайғамбаримиз саллоллоҳу алайҳи васалламнинг шахсан ўзлари боришлари, сулҳ иши ўта аҳамиятли иш эканига далолатдир. Пайғамбаримиз соллаллоҳу алайҳи васалламнинг ушбу ишларидан барча мўъмин-мусулмонлар, хусусан, уларнинг ишига бош бўлиб турган раҳбар шахслар ўрнак олишлари лозимдир.\nУмму Гулсум бинти Уқба розияллоҳу анҳодан ривоят қилинган: «Пайғамбар саллоллоҳу алайҳи васаллам: «Одамлар орасини ислоҳ қилган одам ёлғончи эмас. У яхши гап айтибди, яхши чақимчилик қилибди», дедилар. Абу Довуд ва Бухорий ривоят қилган.\nШарҳ: Одамлар орасини ислоҳ қилиш жуда ҳам зарур иш бўлганидан шариатимиз ҳаром қилган ёлғонни истисно тариқасида ислоҳ учун изн берилган. Мусулмонлар орасини ислоҳ қилиш учун ёлғон гапирган одам гуноҳкор бўлмайди. Балки, ажру-савобга эришади. Чунки, у ёлғон гапирган бўлса ҳам, яхши гап, мусулмонлар орасини ислоҳ қиладиган гап айтган бўлади. Чунки, у ёлғондан чақимчилик қилиб, фалончини сен ўзингга душман, деб юрибсану, у сени ундоқ, деб мақтади, бундоқ деб мақтади, деган ёлғон чақимчилик қилса ҳам яхши гап айтган бўлади.\nАлбатта ислоҳ қилиш хусуматлашган тарафлар орасида бўлиши эътиборидан сулҳ ҳақидаги ҳадиси шарифлар қозилик китоби сўнгида келтирилмоқда.\nАбу Дардоъ розияллоҳу анҳудан ривоят қилинган: «Пайғамбар саллоллоҳу алайҳи васаллам: -Сизларга рўза, намоз ва садақадан ҳам афзал даража ҳақида хабар берайми?-дедилар.\n-Оре, эй Аллоҳнинг Расули-дейишди.\n-Одамлар орасини ислоҳ қилиш. Одамлар орасини бузиш эса қирувчидир», дедилар.\nАбу Довуд ва Термизий ривоят қилган.\nТермизий: «Сочни қиради, демайман. Лекин динни қиради»ни зиёда қилган. Аллоҳдан сатрни ва тавфиқни сўраймиз. Омин! Омин! Омин! Ва алҳамди лиллаҳи Роббил аламийн.\nШарҳ: Ушбу ҳадиси шарифдан одамлар орасини ислоҳ қилиш нақадар яхши иш эканини билиб оламиз. Шу билан бирга одамлар орасини бузиш нақадар ёмон иш эканини, у ҳудди устара билан сочни қириб ташлагандек, кишининг динини қириб ташлаб динсиз қилиб қўйишини билиб оламиз. Аллоҳ таоло доимо ислоҳ қилувчи бандалардан бўлишни барчамизга насиб этсин.\n05:00 / 02.03.2017 1910\nАЁЛЛАРГА ИПАК ВА ТИЛЛО ЖОИЗ\n05:00 / 02.03.2017 1634\nСЎКИШГАНЛАР, ОБРЎЛАРИНИ ТЎКАЁТГАН ВА ЁЛҒОН ГАПИРАЁТГАН ИККИ ШАЙТОНДИР Иёз ибн Ҳаммор розияллоҳу анҳудан ривоят қилинади.Эй Аллоҳнинг Расули Бир одам сўкади, давоми...\n1740 05:00 / 03.03.2017\nОиша розияллоҳу анҳодан ривоят қилинади.Мен бир саркаш туяга минган эдим. Бас, Расулуллоҳ соллаллоҳу алайҳи васаллам .Мулойим бўл. Чунки мулойимлик қайси бир давоми...\n1750 05:00 / 03.03.2017\nГуноҳ ва биз\nШайтонни гувоҳликка чақирамизмиБугун атрофимизда ҳамма нарса етарли ва бисёрлиги диндорлар томонидан шариат амрига риоя этиб яшаш имкониятини қисқартирадиrdquo давоми...\n2964 19:23 / 05.01.2018\nСуннатга мувофиқ зийнатланиш\nЎзининг азиз китобида бандаларига .Эй, Одам болалари, ҳар бир ибодат чоғида ўз зийнатларингизни олинг,, деб хитоб қилган Аллоҳ азза ва жаллага битмас туганмас давоми...\n2687 05:00 / 02.03.2017\n37 17:00 / 21 январь\n38 17:45 / 20 январь\n51445 11:58 / 10.10.2018\n64303 11:56 / 10.10.2018\n7412 16:57 / 17.05.2019\n15814 15:03 / 10.03.2020


Машҳур хонанда вояга етмаган қизнинг номусига теккани айтилмоқда - Darakchi\nЖИНОЯТ 10.09.2020, 10:36\nШ.нинг айтишича, у Самарқанд шаҳридаги лицейлардан бирида таҳсил олади. У билан бирга ўқийдиган каттақўрғонлик дугонаси Д. таниқли эстрада хонандаси Ж.ни шахсан таниши, ўзларига яқин ҳудудда туғилгани ва оилавий базмларга келиб туришини айтиб юради. Ш. дугонасига агар истаса, уни хонанда Ж. билан таништириб қўйиши мумкинлигини айтади. Аксарият ёшлар қатори Ш. ҳам хонанданинг қўшиқларини эшитиб юргани сабаб у билан шахсан танишишга қизиқиб қолади.\n2020 йил 12 июнь куни Д. дугонаси Ш.ни конференцалоқа орқали хонанда Ж. билан телефонда суҳбатлаштиради. Хонанда: «Каттақўрғонга келинг, сизни ўзим кутиб оламан», дейди. Суҳбатнинг эртасига, 13 июнда қиз йўлга чиқишидан аввал Д. билан яна гаплашиб олади. Дугонаси уни туманда кутиб туришига, кейин опасиникига боришларига келишилади. Соат 18:30лар атрофида хонанда Ж. қизларни кўча бошида оқ «Ласетти» машинасига миндириб, бошқа бир ҳовлига олиб боради. Ш. у ерда уйнинг эгасидан ташқари яна икки киши бўлганини айтмоқда.\nЖ. дастурхон устида Ш.га коньякка ўхшаш ичимлик қуйиб беради. У ичишни рад этгач, «ич, ичиб кўр» дея мажбурлайди. Қиз ўша ичимликни ичганидан бироз ўтиб, хонанда уни «сизда гапим бор» деб бошқа хонага олиб ўтган. Ўша хонада Ш.га: «Дугонанг сенинг қиз бола эмаслигингни айтяпти», деган. Қиз бу гапдан сўнг ўзининг бокира эканини билдириб, қаршилик кўрсатса-да, йигит куч ишлатиб, у билан жинсий алоқада бўлади.\nШ. бу ҳолатдан карахт аҳволга тушиб қолгани ва додлай бошлаганини айтмоқда. Қоронғида кўчага чиқиб кетганини кўрган Ж.нинг шериклари ташқарида уни машинага миндириб, пичоқ ўқталган, қабристон олдига олиб бориб қўрқитишган. Маълум муддатдан сўнг яна ўша ҳовлига қайтариб олиб келишган. Хонанда: «Сен қиз бола чиқмадинг», дея у билан яна бир марта жинсий алоқада бўлган.\nБирор соатлардан сўнг қизларни Д.нинг уйига ташлаб кетишган.\nИкки кун давомида Ш. қўрқув ва тушкун ҳолатда Каттақўрғонда қолиб кетганини маълум қилди. Ўзининг ҳолатини холасига телефон орқали билдиргач, отаси билан бирга етиб боришган...\nБу воқеалардан хабар топган Ш.нинг яқинлари аввалига андиша қилишганини айтмоқда. Масалан, холаси хонанданинг уйига бориб, оила аъзоларига бу ҳақида хабар берган. Ими-жимида турмуш қуришларини таклиф қилган. Табиийки, Ж.нинг онаси, яқинлари совуқ муносабатда бўлишган. Қизнинг ўзини айблашган. «Бизни ўғлимизнинг тайини йўқ, қизларинг бахтли бўлолмайди. Тенги чиқса, бошқага бериб юборинглар», дейишган.\n15 июнь куни ҳолат юзасидан Каттақўрғон туман ИИБга мурожаат қилинган.\nХонанда қизнинг отаси ва холаси билан бир неча марта телефонда гаплашгани ёзиб олинган. Аудиоёзувлардан Ж. қизнинг яқинлари билан маълум жойларда учрашишга келишгани, муроса қилишга урингани ва оқибатда бу учрашув амалга ошмаганини англаш мумкин.\nЖ. билан телефон орқали боғланилганида Ж. вазиятга изоҳ берар экан: «Мен ҳеч кимни мажбур қилмаганман. Ўша куни нима бўлган бўлса, қизнинг ўз хоҳиши билан бўлган. Қолаверса, Ш. билан биргина менинг ўзим алоқада бўлмаганман, улар менга ёпишиб олишди. Яна икки нафар «братишкам» ҳам бор эди. Мен унинг вояга етмаганини ҳам билмаганман. Қизнинг отаси «шантаж» қиляпти. Мендан уй талаб қилди. Бизнинг фаолиятимизда бунақа ҳолатлар тез-тез бўлиб туради», деди.\nТаҳририят йўллаган сўровга жавобан, Самарқанд вилоят ИИБ ҳолат юзасидан изоҳ берди. Бошқарма ахборот хизмати берган маълумотга кўра, мазкур ҳолатда Ж. ва бошқаларнинг ҳаракатларида жиноят аломатлари бўлмагани сабабли, ЖПКнинг 36-моддаси, 83-моддаси 2-бандини қўллаб, тўпланган ҳужжатлар юзасидан жиноят иши қўзғатишни рад қилиш ҳақида қарор қабул қилинган.\nСуриштирув органи нега бундай қарорга келганини чуқурроқ ўрганиш мақсадида Ички ишлар вазирлиги ҳузуридаги Тергов департаменти билан боғландик. Аммо, маҳкамадан ўзимизни қизиқтирган саволларга аниқ жавоб ололмадик.\nХулоса қилгимиз йўқ. Ҳақиқатан ҳам инсон шаъни – нозик масала. Эндигина 16 ёшдан ўтган қиз: «Мени зўрлаб, номусимга тегишди», деб турибди. Суриштирув органи эса нима учундир бу ҳолатда жиноят юз бермаган, деб топган. Сабаблари хозирча ноаниқ.\nИчки ишлар идораларининг суриштирув фаолияти устидан назоратни амалга оширувчи органлар мазкур ҳолатга муносиб баҳо беришда адолат ва қонунийлик принципларига амал қилинишини таъминлайди, Олий Мажлис Сенати ҳамда Маҳалла ва оилани қўллаб-қувватлаш вазирлиги ҳам мазкур ҳолатга бефарқ қарамайди, деб умид қиламиз.


ЕХҲТ Демократик институтлар ва инсон ҳуқуқлари бўйича бюроси Ўзбекистонга Эҳтиёжларни баҳолаш миссиясини юборяпти\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ЕХҲТ Демократик институтлар ва инсон ҳуқуқлари бўйича бюроси Ўзбекистонга Эҳтиёжларни баҳолаш миссиясини юборяпти\t09:35, 03 октябрь\tЎзбекистон Республикаси Марказий сайлов комиссияси таклифига мувофиқ Европада хавфсизлик ва ҳамкорлик ташкилоти (ЕХҲТ) Демократик институтлар ва инсон ҳуқуқлари бўйича бюроси Эҳтиёжларни баҳолаш миссиясини (ЭБМ) Ўзбекистонга юборишга қарор қилди. Миссиянинг мамлакатимизга ташрифи мобайнидаги вазифалари хусусида Ўзбекистон Республикаси Марказий сайлов комиссияси матбуот хизмати раҳбари Низомиддин НУРМАТОВ сўзлаб берди. Халқаро кузатув институтининг ўрни нимадан иборат ва кузатувни амалга ошириш қандай механизмлари мавжуд?\n- Сайловларнинг халқаро кузатуви институти очиқлик ва ошкораликни таъминлашга, сайлов жараёни нуфузи ортишига, шунингдек, демократик сайлов ўтказиш масалалари бўйича тажриба ва ахборот алмашишга хизмат қилади.\nЕХҲТ маконида сайловларнинг халқаро кузатуви институти ЕХҲК Конференцияси якунлари бўйича 1990 йил июнда қабул қилинган Копенгаген ҳужжатида назарда тутилган. 1990 йил ноябрда Парижда бўлиб ўтган ЕХҲК Конференциясида иштирок этувчи давлатлар “Янги Европа учун Париж хартияси” якуний ҳужжати қабул қилиниб, штаб-квартираси Варшава шаҳрида жойлашадиган “Иштирок этувчи давлатлардаги сайловларда алоқалар ва ахборот алмашувига шароит яратиш учун эркин сайловлар бюроси”ни ташкил этиш мажбуриятини ўз зиммаларига олдилар. 1992 йилда бу ташкилот “Демократик институтлар ва инсон ҳуқуқлари бўйича бюро” деб номлана бошлади ва унинг вазифалари инсон ҳуқуқларига алоқадор бошқа соҳаларга ҳам кенгайтирилди.\nЎтган давр мобайнида ЕХҲТ Демократик институтлар ва инсон ҳуқуқлари бўйича бюроси ЕХҲТга 57та аъзо давлатларнинг барчасида 300дан зиёд сайловнинг кузатувини амалга оширди. Уларнинг 170 дан ортиғи парламент, 77 таси - президент сайловлари, шунингдек, 60 га яқин референдум ва маҳаллий ҳокимият органлари сайловларидир. Кўрсатиб ўтилган миссиялар таркибида ЕХҲТга барча аъзо давлатлар, шу жумладан Ўзбекистондан 50 мингдан зиёд экспертлар иштирок этди.\n2013-2016 йилларда ЕХҲТ Демократик институтлар ва инсон ҳуқуқлари бўйича бюроси Россия, Финляндия, Германия, АҚШ, Чехия, Словакия, Франция, Буюк Британия, Озарбайжон, Қозоғистон каби мамлакатлардаги парламент ва президент сайловларида ҳам кузатувларини амалга оширди.\nЎзбекистон сайлов қонунчилиги хорижий мамлакатлар, халқаро ташкилотлар ва ҳаракатлар вакилларининг Ўзбекистон Республикаси сайловларида кузатувчилар сифатида иштирок этиши имкониятини назарда тутади. Хусусан, уларга сайловга тайёргарлик кўриш ва уни ўтказиш билан боғлиқ барча тадбирларда, шунингдек, сайлов куни овоз бериш хоналарида ҳамда овозларни санаб чиқишда иштирок этиш ҳуқуқи берилган. Яъни кузатув сайлов жараёнининг барча босқичларини қамраб олади. Ушбу ҳолат халқаро амалиётда кам учрайдиган мажбурият ҳисобланади.\nЎзбекистон сайловларини кузатиш учун нафақат ЕХҲТ Демократик институтлар ва инсон ҳуқуқлари бўйича бюросини, балки ШҲТ Котибияти, МДҲ Ижроия қўмитаси, Ислом ҳамкорлик ташкилоти, Бутунжаҳон сайлов органлари ассоциацияси каби нуфузли халқаро ташкилотларни, шунингдек, Европа, МДҲ, Америка, Африка ҳамда Осиё ва Тинч океани минтақси мамлакатларидан кўплаб экспертларни ҳам таклиф қилади.\n– ЕХҲТ Демократик институтлар ва инсон ҳуқуқлари бўйича бюроси Ўзбекистонга Эҳтиёжларни баҳолаш миссиясини (ЭБМ) юбормоқда. Унинг мамлакатимиздаги фаолияти асосий мақсади нимадан иборат?\n– ЕХҲТ ДИИҲБнинг 2010 йилда чоп этилган Сайловларни кузатиш бўйича қўлланма қоидаларига мувофиқ ЕХҲТга аъзо давлатга Эҳтиёжларни баҳолаш миссияси сайлов арафасида сайловолди вазиятни ва сайловга тайёргарлик боришини баҳолаш, сайлов комиссиялари иши ташкил қилиниши, сайлов ўтказишга алоқадор давлат органлари, сиёсий партиялар, ОАВнинг сайловолди жараёнидаги фаолияти билан танишиш учун юборилади. Миссия сайлов бўйича миллий қонунчилик умумэътироф этилган халқаро стандартларга мувофиқлигини таҳлил этади.\nУшбу миссиянинг хулосалари асосида ЕХҲТ ДИИҲБ сайловни кузатиш, унинг шакли, давомийлиги ва кузатувчиларнинг зарур сони тўғрисида қарор қабул қилади.\nМиссия таркибига одатда ЕХҲТ ДИИҲБнинг сайловлар бўйича департаменти ходимлари киритилади. Амалиётлар кўрсатганидек, эҳтиёжларни баҳолаш 2-3 кун давомида амалга оширилади. Кейин икки ҳафтада хулоса тайёрланади. Бу гал ЕХҲТ ДИИҲБ Эҳтиёжларни баҳолаш миссиясини жорий йилнинг 11-14 октябрь кунлари юборишга қарор қилди. Миссия ЕХҲТ ДИИҲБнинг сайловлар бўйича департаменти бошлиғи Александр Шлык (Беларусь) ва мазкур департаментнинг сайловлар бўйича маслаҳатчиси Ульви Ахундлу (Озарбайжон) дан иборат.\n– Миссиянинг Ўзбекистонга ташрифи доирасида қандай учрашувлар режалаштирилган?\n– Миссия ўз ташрифи чоғида Ташқи ишлар вазирлиги, Марказий сайлов комиссияси, Олий суд, Олий Мажлис Қонунчилик палатаси ва Сенати, Адлия вазирлиги, Инсон ҳуқуқлари бўйича миллий марказ, Миллий телерадиокомпания, Ўзбекистон матбуот ва ахборот агентлигида, сиёсий партияларнинг вакиллари, Олий Мажлис Инсон ҳуқуқлари бўйича вакили, фуқаролик жамияти институтлари вакиллари билан учрашувлар режалаштирган.\nМазкур учрашувлар якунлари бўйича миссия хулосасини тайёрлайди. Унда сайловнинг самарали, ишончли ва профессионал кузатувини амалга ошириш учун минимал шарт-шароитлар, сиёсий плюрализм, шаффофлик ҳамда жамиятнинг сайлов жараёнига ишончи мавжудлиги, шунингдек, ЕХҲТ Демократик институтлар ва инсон ҳуқуқлари бўйича бюросининг аввалги сайловлар бўйича тавсиялари бажарилганлиги сингари мезонлар инобатга олинади.\nЭслатиб ўтамиз, ЭБМ Ўзбекистонда 2004, 2009 ва 2014 йилларда ташкил этилган. 2015 йилда парламент ва президент сайловлари ўртасида кўп вақт ўтмаганини инобатга олиб, ЕХҲТ Демократик институтлар ва инсон ҳуқуқлари бўйича бюроси ЭБМни юбормаган. Ўтган йилларда миссия хулосаларига мувофиқ Ўзбекистондаги сайловларни кузатиш учун ЕХҲТнинг 15-18 та аъзо мамлакатидан 25 нафардан кўп бўлмаган миқдорда Сайловни кузатиш бўйича чекланган миссия юборилган эди.\n– Ўзбекистон Республикаси Президенти сайловига тайёргарлик кўриш ва уни ўтказиш жараёнида халқаро кузатувчиларнинг иштирокидан нималар кутилмоқда?\n– Халқаро кузатувчилар иштироки, шунингдек, уларнинг сайлов кузатуви натижалари бўйича берган таклиф ва тавсиялари сайлов қонунчилиги ва амалиётни соҳага доир умумэътироф этилган меъёр ва стандартларга мувофиқ янада такомиллаштириш имконини беради.\nМустақиллик йилларида мамлакатимизда Ўзбекистон Республикаси Президенти сайловини ўтказиш бўйича самарали қонунчилик базаси яратилди. Давлат раҳбари сайлови жараёнини тартибга солувчи қонунлар қабул қилинди. Булар биринчи навбатда “Ўзбекистон Республикаси Президенти сайлови тўғрисида”ги, “Фуқаролар сайлов ҳуқуқларининг кафолатлари тўғрисида”ги, “Ўзбекистон Республикаси Марказий сайлов комиссияси тўғрисида”ги қонунлар ва бошқа қатор қонун ҳужжатларидир.\nШу билан бирга вақт талаби ва демократик ислоҳотларни чуқурлаштиришдан келиб чиққан ҳолда 2015 йил 29 декабрда “Ўзбекистоннинг айрим қонун ҳужжатларига ўзгартиш ва қўшимчалар киритиш тўғрисида”ги қонун қабул қилинди. Унга мувофиқ 1991 йил 18 ноябрда қабул қилинган “Ўзбекистон Республикаси Президенти сайлови тўғрисида”ги қонунга ўзгартишлар киритилди.\nЯнги нормаларга биноан Марказий сайлов комиссияси бошқа давлатлар, халқаро ташкилотлар ва ҳаракатлардан кузатувчиларга мандатлар беради. Бундан ташқари, сайлов участкалари қамоқда сақлаш жойларида ҳам ташкил этилиши мумкин.\nЎзбекистон Республикаси Президенти сайлови қонунчилигини такомиллаштиришга қаратилган ўзгартишларнинг муҳим ўзига хослиги қуйидагиларда кўринади. Давлат раҳбари лавозимига номзодни кўрсатиш учун зарур имзолар миқдори сайловчилар умумий сонининг 5 фоизидан бир фоизга камайтирилди. Бу Европа Иттифоқининг сайлов масалалари бўйича Венеция комиссиясининг тегишли амалиёт кодекси тавсияларига мос келади. Шунингдек, сайловолди ташвиқоти тушунчаси, уни ўтказиш турлари, шакллари ва усуллари мустаҳкамлаб қўйилганлиги, сайловолди ташвиқотига нафақат сайлов куни, балки овоз бериш бошлангунга қадар бир кун олдин ҳам йўл қўйилмасли, муддатдан олдин овоз бериш тартиби белгиланди. Муддатидан олдин овоз бериш сайловга 10 кун қолганида бошланади ва сайловга бир кун қолганида тугалланади.\nХулоса ўрнида таъкидлаш жоизки, ЕХҲТ Демократик институтлар ва инсон ҳуқуқлари бўйича бюросининг Ўзбекистон Республикаси сайловини кузатиш учун таклиф этилиши мамлакатимиз эркин, ҳаққоний ва адолатли сайловларга тайёргарлик кўриш ва уни ўтказиш соҳасидаги халқаро мажбуриятларга содиқлигини, шунингдек Ўзбекистон Республикаси Президенти сайловини миллий қонунчилик ва умумэътироф этилган халқаро сайлов стандартларига тўла мувофиқ ҳолда ўтказишга қатъий қарор қилганининг ёрқин далилидир.\nМехрибон Маметова суҳбатлашди\nПрезидент Шавкат Мирзиёев янги — 2017 йилга ном берди\tЎзбекистонда прокуратура ходимлари кунини нишонлаш тўғрисида қонун қабул қилинади\tАлмазбек Атамбаев Ўзбекистонга ташриф буюради\t8 декабрь куни Ўзбекистонда қандай об-ҳаво кузатилади?\tЎзбекистонда 30 кун муддатга бериладиган ягона туризм визалари жорий этилади\tЎзбекистонда Туризмни ривожлантириш давлат қўмитаси ташкил этилади\tОтправить


Лимоннинг шифобахш хусусиятлари…\nСамарқанд давлат университети биология факультети магистри Шалола Шойимова лимоннинг ҳосилдорлиги ва совуққа чидамлилигини ошириш юзасидан тадқиқот олиб бормоқда. Илмий раҳбари ўсимликлар физиологияси ва микробиологияси кафедраси профессори Жўра Хўжаев.\nМагистрантнинг шу кунга қадар мавзуга оид бир қатор мақолалари Россия, Корея, Венгрия, Исландия каби давлатларнинг нуфузли журналларида нашр этилган. Шунингдек кимё фани бўйича Республика фан олимпиадасида 2-ўринни эгаллаган. Чет тили бўйича халқаро ИEЛТС 5.5 сертификатига эга. Бундан ташқари “Мўъжизавий лимон” номли монографияси нашр этилган.\nЎзбекистонда лимон асосан ёпиқ майдонларда етиштирилади. Иссиқ иқлим шароитларига талабчанлиги ва чидамлилиги мамлакатимизда лимон етиштириш истиқболли эканлигини исботлайди, - дейди Шалола Шойимова. - Сўнгги йилларда лимон дунёнинг ривожланган мамлакатларида цитрус меваларни қайта ишлаш саноатининг асосий хомашёсига айланган. Бугунги кунда лимонни техник қайта ишлаш юқори даражада ривожланиб бормоқда. Илмий тадқиқот лабораториялари тажрибаларига кўра, Ўзбекистондаги иссиқхоналарга экилган цитрус ўсимликлар ўсув даврининг узоқ давом этиши ҳамда фойдали ҳарорат йиғиндисининг кўп бўлиши лимондан муттасил мўл ва сифатли мева олиш имконини беради. Ҳар бир ўсимликнинг нормал ўсиши, гуллаши, ҳосил бериши учун энг аввало кимёвий унсурлар, яъни микроунсурлар зарур. Улар: азот, калий, фосфор, шунингдек, темир, кальций, магний, олтингугуртлардир. Ўсимлик энг кўп талаб қиладиган модда-азот. Айниқса, ёш кўчатлар ўсиш, гуллаш, тугунаклар тугиш даврида бу унсурга зарурат сезишади. Азотга тўйинган лимон дарахтининг шохлари гуркираб ўсади ва япроқлари тўқ яшил рангда бўлади. Ўз вақтида тўғри меъёрида озиқлантириш зарур. Жараён ён шохларнинг фаол ўсиши даврида, яъни март ойидан октябрга қадар олиб борилади. Ўсимликни илдиз ҳамда япроқлар орқали озиқлантириш мумкин.\nХусусан, лимон табиий қон тозаловчи восита ҳисобланади. Дунё миқёсида мазкур мевадан қон босими кўтарилганда, ошқозон-ичак касалликларида, подагра, атеросклероз, ўпка сили, нафас йўллари шамоллаганда, гепатит, бавосир, тана ҳароратини туширишда, бод касалликларини даволашда кенг фойдаланилади. Бундан ташқари мияда қон қуюлиб қолишининг олдини олади.\nЛимоннинг ҳиди асабларни тинчлантириш хусусиятига эга бўлиб, у нафақат ижобий таъсир қилади, балки хавотир ҳамда тушкунлик ҳиси билан курашишга ҳам ёрдам беради. Лимон мевалари узоқ сақланганда ва қайта ишланганда ҳам таркибидаги витаминларнинг сақланиши унинг қимматли хусусиятларидан биридир.\nШуни ҳам айтиш жоиз, лимон мевалари ва ундан тайёрланган бетакрор шарбатлар дунё мамлакатлари аҳолисининг одатий озиқ-овқат маҳсулотларидан бирига айланган. Айниқса, бугунги кунда дунёдаги пандемия шароитида мазкур мевага бўлган талаб янада ошди.\nЛимончилик сердаромад соҳа. Биринчи йилда гуллайди, лекин, ҳосил бермайди. Ана шунда янги навдалардан қаламча олиб, кўчат тайёрлаб сотса бўлади. Ҳар бир кўчатдан 50 донагача қаламча тайёрланиши, биринчи йилдаёқ сарф-харажатларни қоплашда қўл келади. Учинчи йилда лимон ҳосилга киради. Шуни ҳам айтиш жоиз, уч йилга қадар лимон кўчатлари орасида қишлоқ хўжалиги экинлари етиштириб, масалан помидор, бодринг, болгарқалампир ва бошқа экинларни экиб даромадни янада ошириш мумкин.\nЎзбекистон янгиликлари » Жамият » Лимоннинг шифобахш хусусиятлари…


Торрес кетмоқда! (+видео) - 21 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 21 » Торрес кетмоқда! (+видео)\n«Барча учун муҳим бўлган янгилигим бор. Катта футболдаги 18 йиллик фаолиятдимдан сўнг, спортдан кетишга қарор қилдим. 23 июнь куни, Токиода ташкил этиладиган пресс-конфренцияда барчасининг батафсил айтиб бераман», – дея қайд этган форвард.\nФернандо Торрес фаолияти давомида Испаниянинг «Атлетико», Англиянинг «Ливерпуль» ҳамда «Челси», Италиянинг «Милан» клубларида ҳаракат қилди. Унинг сўнгги жамоаси эса Япониянинг «Саган Тосу» клуби бўлади.\nФоалияти давомида Торрес деярли барча нуфузли мусобақаларда ғолиб чиққан. Жумладан, «Атлетико» ҳамда «Челси» билан Европа лигасида, «аристократлар» билан яна ЕЧЛда, Испания U-17 ва U-19 термалари билан Европа чемпионлигини, мамлакатнинг бош жамоаси билан эса икки марта Европа ҳамда жаҳон чемпионати совринларига эга чиққан.


200 дан ошиқ автотранспорт воситалари фестивал иштирокчиларига хизмат кўрсатади - Халқ сўзи\n200 дан ошиқ автотранспорт воситалари фестивал иштирокчиларига хизмат кўрсатади\n08:50 31 Март 2019 Жамият\nФото: "Халқ сўзи"\nМамлакатимизнинг жанубдаги гавҳари - Сурхондарёда “Халқаро бахшичилик санъати” фестивалига муносиб тайёргарлик ишлари амалга оширилмоқда. Термиз шаҳридаги асосий тантаналар бўлиб ўтадиган ҳудудда бир неча саҳна майдонлари, ҳар бир ҳудуднинг ўзига хос урф-одат ва анъаналарини акс эттирувчи рамзий қўрғон - миллий ўтовлар барпо этилди. Бадиий жамоалар томонидан ранг-баранг дастурлар тайёрланмоқда. Фестиваль иштирокчилари ва меҳмонларга юқори даражада транспорт хизмати кўрсатиш бўйича аниқ тадбирлар режаси ишлаб чиқилган.\nХусусан фестиваль кунлари 30 дона “Голден Драгон”,”Ютонг” русумли 50 ўринли автобус, 100 дона “Исузу” русумли микроавтобус, 10 дона Газел ва Мерсадес Бенз” русумли автотранспорт, шунингдек, 50 дона енгил автомашиналар хизматга шай ҳолга келтирилган.\nТермиз шаҳри 5-кичик даҳада жойлашган “Сурхон” спорт мажмуасидаги 1,5 гектарлик автотураргоҳда автотранспорт воситаларига зарур сервис хизмати йўлга қўйилган. Ҳайдовчилар учун ётоқхонада зарурий шароитлар муҳайё этилиб, автотранспорт хизматини мувофиқлаштириш бўйича алоҳида диспетчерлик штаби ташкил этилди. Ҳайдовчилар махсус кийимлар билан таъминланди.\nИлҳом Раҳматов, “Халқ сўзи” мухбири.


Саид Анвар. Стоп, тўхталсин! (ҳажвия) | www.ziyouz.uz\nБош саҳифа Ўзбек насри онлайн антологиясиСаид Анвар (1962)Саид Анвар. Стоп, тўхталсин! (ҳажвия)\n— Сто-о-оп, тўх-тал-син!\nБу гапни қишлоғимиз бўйича фақат Ҳақберди ака ўхшатиб айтди. Айтганда ҳам, жуда кифтини келтириб, «сто-о-о-оп» дейди чўзиб, сўнг чуқур нафас олиб, уни чиқаргач, «тўх-тал-син!» дейди. Аммо ҳар кимга, ҳар вақт ҳам айтавермайди.\nЎзлари қўли гул уста. Ҳар қандай машинанинг у ёғидан кириб, бу ёғидан чиқишади.\n— Хў-ў-ўш, нима бўляпти? — деб сўрайди бош ва кўрсаткич бармоғи билан дўпписини бироз тепага кўтариб, қолган бармоқлари билан бошини қашлаганча.\nМашинада борганимиздан кейин билишади-да, бир иш билан келганимизни. Дардимизни айтамиз.\n— Капотни очинг-чи!\nТопшириқни зумда бажарамиз. Уста акамиз гап-сўзсиз моторнинг у ёғидан ўтиб қарашади, бу ёғидан ўтиб қарашади… Остига ётиб олиб қарашади, ҳалақит бермай, «қўлимиздан келган иш» — қозонга ўт қалаб, бирор овқат уннаймиз.\n— Обобакир! — ярим соатлардан ўтиб, устанинг овози эшитилади. — Очиш керак!\n— Очдик, ака, очдик! — Обобакир қошини учириб, қўлидаги ароқ тўла пиёлага ишора қилади. — Келинг, устака!\nУстака хиёл кулимсираб, ўчоқ бошига яқинлашади:\n— Моторни деяпман.\n— Моторниям очамиз, — Обобакир унга пиёла узатади. — Очилганидан олволайлик олдин!\n— Об-бо! Шуна қиласизлар-да!\nОвқат пишгунча машина, унга қўшилиб бошлар ҳам тузалади.\nАна шундагина ака:\n— Сто-о-о-оп, тўх-тал-син! Энди турамиз, уйга боришам керак! — дейишади.\nЯнгиқўрғондан келар эканмиз, қишлоққа бурилганда шу сўзни эшитдик. Янглишмабмиз, Ҳақберди ака поя ортаётган трактор томондан келарди.\n— Хў-ў-ў-ўш, қайлардан сўраймиз? — деди ака орқа ўриндиққа ўтираркан.\n— Ўрмон том шувоқ қилаётган экан, ҳашарчиларга у, бу обкелаётгандик, — жавоб қилди Карим.\n— Хмм… Божам тўй қилган экан, — ака қўлтиғидаги кўйлак тугилган «тўққиз» га ишора қилди, — ўшани ўтказиб келяпман. —Тўйам зўр бўлди-да, ўзиям. Катта-катта артисларни айтган экан, кенгаш куниёқ тўрттаси келиб олибди. Бири қўйиб, бири олади!..\nМашина Ўрмоннинг эшиги олдига келиб тўхтади.\n— Сто-о-оп, тўх-тал-син, демадим-ку! — Ҳақберди ака савол назари билан Каримга қаради. — Ҳайданг, уйга борамиз.\n— Эрталабдан буён қайнаб ётибди, — Кирим изоҳ берди, — ярим косадан шўрва ичамиз. Ҳашарчилар ҳам бегоналармас, ўзимизникилар…\n— Бўлмаса, уларга бир нарса обкелишимиз керак эди-да?\n— Ҳамма нарса бор, — Карим қўлидаги сўмкага ишора қилди. — Қани, ака!..\nШўрва тортилди. Аммо аканинг ичгани ичига тушмади.\n— Каримжон, машинани чудинг, паваротдан балиқ олиб келамиз, ҳашарчиларга! Бунақа бўлмайди-да, энди! — деди дастурхонга фотиҳа қилиниши билан. — Юринг, Саитали.\n— Олдин уйга ҳайдайсиз, — у қўли билан ишора қилди, — беш-ўн сўм олволайлик.\n— Ака, пул бор… — Карим кўкрагига уриб қўйди.\n— У сизи чўнтагингиздаги пул-да! — деди ака кескин. — Менам устайўқлов қилишим керакми, йўқми? Кейин опангиз тўйга бориб, келганимни кўрсин, мана бу тугунчани бериб қўяй. Уч кун бўлди деяпман, уйдан чиқиб кетганимда…\nАканинг уйи томон бурилишимиз билан, буйруқ қилишди:\n— Сто-о-о-о, тўх-тал-син! — Сўнг менга қараб: — Қани, Саитали, юрсинлар, — деди.\n— Ие, опангизни кўрмаганингизга неч ой бўлди? Бир оғиз ўтирибсизми, деб қўйсангиз, хурсанд бўлиб қолади-ю!\nЭътирозга хожат қолмади, кирдик. Опа акага тумтайиб бир қараб қўйди-да, мендан очиқ чеҳра билан хол-аҳвол сўрай кетди.\n— Сто-о-о-оп, тўх-тал-син! — ака мағрур туриб, бир қўли белда, иккинчисидаги тугунчани опага узатди. — Мана буни олиб қўйинг, божам бериб юборди, тўйники табаррук! Э, божамга гап йўқ-да. Тўйидан бир кун бориб қолибман. Олдин божам, мени кемайди деганмикан, ҳайрон бўлиб қараб қолди. Анчадан буён кўришмагандик-да! Кейин таниб, мени ўтқизгани жой тополмай қолди. Энди қўйлар сўйилган, ароқ сероб… Мени роса уч кун шунақанги меҳмон қилди, бўкиб қолаёздим!.. Машина олибди, уйларни ҳам боплаб тушлабди. Тўйга келган артисларни айтинг… Берган йигирма мингингизни ўшаларга қистириб юборибман! Пулдан опчиқинг.\nОпа лаб бурди. Сўнг сўради:\n— Ўзи қайси божангизнининг тўйга бориб келяпсиз?\n— Қайси божам бўларди, синглингиз Қулпинча теккан-у, Кенагасдаги Султоналига, ўшаникига-да!\n— Божангизникига тўйга бормай, сиз ўлинг, сиз ўлинг! — опа қўлини силтаб, саннай кетди. — Синглим Қулпинса Султоналидан ажраб, бошқа эрга тегиб кетганига беш йил бўлди-ю!\nАкамиз дўпписни кўтариб, бошини қашлаганча бир дам туриб қолди. Сўнг секин, ўзига гапиргандай, сўз қотди:\n— Айтдим-а, тўйда сизларам, божамларданам бирортаси кўринмади деб!\n← Аввалги Аввалги Саид Анвар. Бизни ҳамма танийди (ҳажвия)\nКейинги → Кейинги: Саид Анвар. Кўриб турибман (ҳажвия)


Сурия: 70 инсонни ўлдирган улкан портлаш қандай содир бўлган? - BBC News O'zbek\nСурия: 70 инсонни ўлдирган улкан портлаш қандай содир бўлган?\n26 Апрел 2012\nImage caption Интернетда Ҳамадаги портлаш вайроналари акс этган видео эълон қилинган\nСуриянинг Ҳама шаҳридаги кучли портлаш 70 инсон умрига зомин бўлгани ҳақида хабарлар олинмоқда, мухолифат ҳукумат кучларини аҳоли яшаш жойини бомбардимон қилишда айбламоқда, расмийлар қўлбола бомба заводи портлаб кетганини айтмоқдалар.\nПортлаш Ҳаманинг Маша ат-Таййар туманида рўй берган, оқибатда бир неча уйлар вайрон бўлган.\nСурия давлат матбуоти портлаш натижасида 16 инсон ҳалок бўлгани ҳақида хабар тарқатган, телевидение шифохонадаги жароҳатланган болаларни намойиш этган.\nСуриялик фаоллар Интернетга Ҳамадаги портлаш саҳнаси тасвирга олинган видеоларни қўйишган, уларда вайроналар остидан инсонлар жасадлари қазиб олинаётгани акс этган.\nСуриядаги зўравонликлар ҳамда ҳукуматнинг мамлакат ичкарисида хорижий журналистларнинг фаолиятини чеклагани туфайли видеонинг ҳақиқийлигини текшириш имкони йўқ.\nФаоллар портлаш Сурия ҳукумати армиясининг аҳоли яшайдиган уйни бомбардимон қилгани ёхуд Scud ракетаси келиб тушгани оқибатида рўй берган бўлиши мумкин, деб айтишган.\nМухолифат ҳалок бўлганлар орасида 13 бола, 15 аёл борлигини айтишган.\nҲукуматга кўра, "террорчи гуруҳлар" уйлардан бирини қўлбола бомба ясаш заводига айлантиришган ва у ерда портловчи модда тўсатдан портлаб кетган.\nСурияда шу ой бошида оташкесим эълон қилингани ва айрим шаҳарларда БМТ кузатувчилари жойлаштирилганига қарамасдан қон тўкилиши тўхтаётгани йўқ.\nСурия ҳукумати БМТнинг махсус элчиси Кофи Аннан таклиф қилган зўравонликларни тўхтатиш режасини қабул қилган, бу режада аҳоли истиқомат қиладиган ҳудудлардан ҳукумат қўшинлари ва оғир қуролларни олиб чиқиб кетиш кўзда тутилган.\nАҳоли яшаш жойларидан ҳамон қўшинлар олиб чиқилмаган, БМТ Хавфсизлик Кенгашида 25 апрел куни гапирган жаноб Аннан Сурия ҳукуматининг бу амалини кескин қоралаган.\nФранция эса БМТ қўллаб-қувватлаган Кофи Аннаннинг тинчлик режаси иш бермаса, Хавфсизлик Кенгаши Сурия ҳукуматига қарши куч қўллаш масаласини кўриб чиқишни таклиф қилган.\nБМТга кўра, демократия талаби билан норозилик намойишлари бошланган 2011 йил мартидан буён Сурияда 9000 инсон ҳалок бўлган.\nСурия ҳукумати эса ушбу рақамни инкор этади, ўтган йилдан буён мамлакатда 3800 ортиқ киши ҳалок бўлган, уларнинг қарийб 2500 нафари тинч фуқаролар, 1300 дан ортиқ хавфсизлик кучлари ходимлари эканини айтади.


Газ жанжали якун топди\n05 декабр 2020, Тошкент вақти: 23:37\nЕвропа иттифоқи мутахассислари¸ Россия-Украина чегарасига газ ҳажмини назорат қилишга имкон берувчи мосламаларни ўрнатиб бўлдилар.\nРоссиянинг давлатга қарашли Газпром ширкати Украина Европа Иттифоқи воситачилигида ҳозирланган келишувга ҳеч қандай шартларсиз қайтадан қўл қўйганини билдирди.\nМазкур келишувга кўра¸ Европа Иттифоқи кузатувчилари Россиядан Европага Украина орқали ўтказилаëтган газ ҳажмини назорат қилишга киришади ва шу йўл билан икки қўшни давлатнинг бир-бирини айблаш амалиëтига чек қўяди.\nЯкшанба куни мазкур келишувга қўл қўйган Украина бош вазири Юлия Тимошенко¸ ўз имзоси остига “декларация илова қилинди “ деб қўлда ëзди ва оқибатда Россия имзоланган бу келишувни тан олмади.\nБу декларацияда эса Украина томони Европага Россия гази етказилишининг тўхтаб қолгани учун Газпромни айбловчи баëнотни илова қилган эди.\nАммо душанба куни Газпром расмийлари Украина бош вазирининг ЕИ тақдим этган келишувга ҳеч қандай изоҳ ва иловасиз қўл қўйганини билдирди.\nБу хабарни Чехия Саноат вазири Мартин Риман ҳам тасдиқлади.\n- Бугун эрталаб Украина ҳукуматининг ҳеч қандай қўшимча декларацияларсиз келишувга қўл қўйгани ҳақида хабар олдик. Бу билан Россиянинг газ таъминотини қайта бошлаш учун қўйган шарти тўлиқ адо этилди ва Россиянинг Европага дарҳол газ узатишни бошламаслик учун ҳеч қандай асоси қолмади¸ деди ЕИ нинг жорий президенти Чехия ҳукумати расмийси.\nБундай аввал якшанба кечқурун Россия президенти Дмитрий Медведев¸ агар Украина ҳеч қандай шартларсиз ЕИ ҳозирлаган келишувга қўл қўйса¸ газ узатишнинг дарҳол бошланишини билдирган эди.\n- Агар биз қўйган шарт амалга ошса¸ газ транзити қайта давом этади. Бу шартлар қанча тез амалга ошса¸ Украинанинг Европадаги истеъмолчиларимиз учун туғдирган бу вазиятдан чиқиш ҳам шунча осонроқ бўлади¸ деди якшанба куни президент Медведев.\nДушанба куни Украинанинг Россия шартлари бўйича тузилган келишувга қўл қўйганини тасдиқлаган Россия Бош вазири Владимир Путин¸ Европага газ узатишни қайта бошлаш учун лозим маъмурий жараëннинг қарийб ниҳоясига етганини билдирди.\n- Газ транзитига оид ҳужжат ҳозирда Брюсселга жўнатилди ва эндиликда унга Европа комиссияси расмийлари имзо чекиши лозим. Мазкур ҳужжатда мустақил кузатувчиларнинг айнан қайси жойга боришлари аниқ кўрсатилган. Улар бу назорат жойларига келиши билан улар Газпромнинг Европага Украина транзит қувурлари орқали газ юбора бошлашини кузатишга киришадилар¸ деди Путин.\nАйни пайтда Путин¸ 2009 йилнинг илк кунларида юзага чиққан газ бўҳрони учун европаликлардан узр ҳам сўради.\n- Биз юзага чиққан вазият хусусида яна бир бор афсусланиш билдирамиз ва Европадаги истеъмолчиларимизга ўз ҳамдардлигимизни изҳор этамиз. Транзит давлат бўлмиш Украина туфайли Европага газ узатишнинг кечикиши ва тўхтатиб қўйилиши¸ қабул қилиб бўлмас ҳол ва келажакда бундай ҳолнинг бошқа юзага чиқмаслигига умид қиламиз¸ деди Москва ҳукумати раҳбари.\nУкраина-Россия ва ЕИ расмийлари имзолаган ҳужжат кучга кириши билан Россия газини Европага узатиш дарҳол бошланиши ҳақдаги баëнотларга қарамай¸ Сибирдаги газнинг Европадаги истеъмолчига етиб боришини таъминлаш ва юборилаëтган газ ҳажмини аввалги даражага кўтариш учун камида уч кун вақт керак бўлади.\nБунгача эса¸ ҳаво ҳарорати 10-20 даража совуқ атрофида қолаëтган Европанинг 10 га яқин давлатларида газ бўҳрони ўз борлигини билдиришда давом этади.


Мумбайда меҳнат мигрантлари карантинга норозилик билдириб, намойишга чиқди\n31 октябр 2020, Тошкент вақти: 22:01\nНорозиларни ҳинд полициячилари тўқмоқлар билан тарқатди.\nҲиндистоннинг Мумбай шаҳрида ишсиз қолган юзлаб мигрантлар ҳукуматнинг карантинни 3 майгача узайтириш қарорига норозилик сифатида намойишга чиқди.\nУлар 15 апрелда темир йўл вокзалига тўпланиб, бошқа минтақалардаги уйларига етиб олишлари учун махсус поездлар уюштирилишини талаб қилишди. Норозилар оч эканликларини, билет сотиб олишга ҳам пуллари йўқлигини айтишди. Норозиларни полиция тўқмоқлар билан уриб тарқатди.\nМумбай штатининг туризм вазири Ҳиндистон бош вазиридан мигрантларни уйларига етказиш учун транспорт уюштириб беришни илтимос қилди.\nҲиндистонда коронавирус “шарофати” билан 1 миллиард 300 минг одам карантинда қолмоқда.


Жума хутбалари яна ўзбек тилида ҳам бўляпти – УзПресс – холис, тезкор ва ишончли маълумотлар\nРеспублика мусулмонлар диний идораси раҳбари Мақсатбек Тўқтўмушев жума хутбаларини қирғиз ёки рус тилларида ўқиш тўғрисида чиқарган буйруғи мусулмонлар орасида турли хил баҳсларга сабаб бўлиши ортидан Ўшга ташриф буюрган.\nАҳолиси сони жиҳатидан республикада иккинчи ўринни эгаллаган ўзбеклар яшовчи Ўш ва Жалолобод вилоятларидаги масжидларда уч ҳафтадирки, жума хутбалари қирғиз ва ўзбек тилларида ўқилмоқда.\nМусулмонлар норозилигига сабаб бўлган буйруғини изоҳлаш учун Ўш вилоятига ташриф буюрган муфтий Мақсатбек Тўқтўмушев махаллий имомлар билан йиғин ўтказиб, ўзбек имомларига ўз тилларида жума хутбаларини ўқишга рухсат берган.\n“Муфтий ўзининг буйруғи атрофида бўлган фитналарни гапирди. – Агар четдан кимдир, масалан покистонлик келиб қирғиз ёки ўзбекчада гапирса ҳамма хурсанд бўлади. Шунга ўхшаб сизлар ҳам ўз хутбаларингизда озгина, икки оғиз қирғизчада гапириб қўйсангизлар, сизларга келаётган қирғизларнинг қалбида илиқлик пайдо бўлади. Бир-бирига бўлган дўстлик, тинчликка ҳисса қўшган бўлармидик деган мақсадда бу буйруқ чиқарилди- деди. Ўзининг сиёсати нима билмадим, шу гаплар гапирилди. Масалан менга маъзур бўлди, яхши. Қирғизча ўрганинглар ҳам демади. Агар ёши улуғ домлаларни ҳисобга олмасак, биз ёшлар эпласак бўлади. Мен ўзим ҳам жума хутбасини 5 дақиқа қирғизча ўқидим, қолганини эса ўзбекчада гапирдим”, – дейди йиғинда иштирок этган ўзбек домлаларидан бири биз билан суҳбатда.\nУнинг фикрича, муфтий буйруғига биноан, жума хутбаларида қирғизчада ёзилган ҳадислар ўқилиб, шарҳи эса ўзбекчада гапирилса мақсадга мувофиқ бўлади.\nМуфтий ўтказган ушбу йиғиндан кўп ўтмай, Whatsapp тармоғи орқали дарҳол, “Жума хутбалари қайтадан ўзбекчада бўладикан”, деган хабар тарқала бошлаган.\nШунингдек, турли хил ижтимоий тармоқларда муфтийнинг буйруғига нисбатан ўзбек бўлмаган инсонларнинг муносабатлари ҳам жойлаштирилган.\nЎз навбатида Қирғизистон Мусулмонлар идораси раҳбари, муфтий Мақсатбек Тўқтўмушевнинг буйруғини қўллаганлар ҳам бор.\nҚурмонбек бир неча йилдан бери Ўш шаҳрида яшаб, ишлайди. Унинг фикрича, масжидларда жума хутбаларининг қирғизча ўқилиши, ўзи каби қишлоқда туғилиб, ўсган инсонлар учун тушунарли бўлади.\n“Менинг фикримча, намоз ва хутбаларни қирғизча олиб борса яхши бўлади. Сабаби шаҳарга қишлоқдан келганларнинг кўпчилиги қирғиз тилида бемалол тушунишади. Бошқа тилларда гапирса кўпчилигимиз тушуна олмасдан, қийналиб қолишимиз мумкин. Шаҳардаги ўзбеклар ҳам масалалардаги кўпчилик сўзларни қирғизча айтишади. Агар тўлиқ ўзбекча гапирса тушунмай қолишимиз мумкин”, – дейди суҳбатдош.\nАҳолиси 6 миллиондан сал кўпроқ Қирғизистонда қарийб бир миллион ўзбек яшайди. Республиканинг жанубий Ўш ва Жалолобод вилоятлари аҳолисининг кўпчилигини ўзбеклар ташкил этади.\nЖойлардаги масжид имомларининг аксарияти ҳам шу миллатга мансуб. 2018 йилнинг сентябр ойидаги расмий маълумотга кўра, бугунги кунда Қирғизистонда 2 минг 647та масжид фаолият олиб боради.\nPREVIOUS POST Previous post: Аҳрор Азимов президент Путиндан ўғилларини озод этишни сўради\nNEXT POST Next post: Қирғизистонда энг яхши муаззин аниқланди


Тожик ОМОНининг собиқ раҳбари дўқ-пўписа қилди\nТожикистон ҳокимияти республика ОМОНининг собиқ бошлиғи Гулмурод Халимов томонидан аскарларга қилинган дўқ-пўписаларнинг келиб чиқиш ҳолати бўйича терговни бошлади.\nХабар берилишича, Халимов 9 сентябрда нишонланадиган Тожикистон мустақиллигининг 25-йиллиги билан аскарларни “табриклашга” ваъда қилган. Дўқ-пўписалар матнли хабар кўринишида мобил телефонларга келиб тушган ва Халимов томонидан имзоланган.\nБундан олдин Халимов “Ислом давлати” экстремистик гуруҳининг янги ҳарбий раҳбари бўлган ва бу лавозимда ўтган йил ёзининг ўрталарида ўлдирилган Умара аш-Шишанини алмаштиргани тўғрисида хабар берилган эди.\n30 августда АҚШ Давлат департаменти Халимовни экстремистик гуруҳдаги “асосий” шахс деб атади ва унинг жойлашган ўрни тўғрисидаги ахборот миллион доллар мукофот пули белгилади. Тожикистон ҳокимияти 5 сентябрда Халимов ва унинг тарафдорларининг Тожикистондаги вазиятнинг барқарорлигини издан чиқаришга қаратилган уринишларини олдини олиш борасида зарур бўлган чораларни кўраётганлигини хабар қилди.\nХалимов, Тожикистон ИИВ махсус мўлжалланган гуруҳининг собиқ командири, 2015 йилнинг апрелида “Ислом давлати” экстремистик гуруҳининг аъзоси бўлган. Душанбеда Халимов Суриядаги жангларда икки марта ярадор бўлган деб таъкидлашмоқда.


Алишер Қодиров: "Инсонни биринчи ўринда ўзини ҳурмат қилишига эришишимиз керак" » Ўзбекистон янгиликлари – Zamin.uz\n«Миллий тикланиш» демократик партияси раҳбари Алишер Қодиров Uzreport телеканалидаги кўрсатувда миграция юзасидан ўз фикрларини билдирди.\n«Ўзбекистон яқин 20 йилда ўз меҳнат ресурсларини иш билан тўлиқ таъминлайди десак, бу ёлғон гап бўлади. Биз ўзимизни алдаётган бўламиз. Ўзбекистон иқтисодий имкониятларининг ўсиш суръатлари ҳамда меҳнат ресурслари, аҳолининг кўпайиш даражаси бир-бирига мутаносиб эмас. Дунёда меҳнат ресурсларининг ортиқчасига эга бўлган давлатлар бор, Ўзбекистон шулардан биттаси. Айнан шу нуқтаи назардан келиб чиққан ҳолатда, биз ушбу масалага масъул бўлган вазирлик ва идораларнинг ишга ёндашув шаклини тубдан ўзгартиришимиз керак. Бугун меҳнат ресурсларини экспорт қилишнинг самарали тизими ҳақида бош қотиришимиз шарт.\nБугун бунинг атрофида жуда кўп гаплар бўляпти: шароит яратиш, улар ҳолидан хабар олиш. Булар масалага ечим эмас. Биз бугун яқин атрофдаги мамлакатларда қандай меҳнат ресурсларига талаб бўлиши мумкинлиги, уларни қандай шаклда ўша жойга олиб бориб, шароитлари, ҳақ-ҳуқуқлари таъминланадиган ҳолатда ишга жойлаштиришнинг самарали тизими ҳақида ўйлашимиз шарт», - деди у.\nАлишер Қодировнинг айтишича, парламентлар парламентлараро учрашувларда хорижий давлатларда яшаётган фуқаролар ҳуқуқларини таъминлаш масалаларини муҳокама қилиши зарур.\n«Биз мактабда болаларни биринчи навбатда ўзини ҳурмат қилишга ўргатишимиз керак. Ўзини ҳурмат қилган одам тил билмаган жойга иш қидириб бормайди, ўзини ҳурмат қилган одам 50 долларни иқтисод қилиш учун ёниб кетиши аниқ бўлиб турган автобусга ўтириб, 50 даража совуқда йўлга чиқмайди. Айнан шунинг учун биз айтаяпмиз: инсонни биринчи ўринда ўзини ҳурмат қилишига эришишимиз керак», - деди Алишер Қодиров.\nЯнгиликлар » Жамият » Алишер Қодиров: "Инсонни биринчи ўринда ўзини ҳурмат қилишига эришишимиз керак"\n13:52 «Миллий тикланиш» партияси раҳбари журналистларга таҳдид ҳақидаги аудиоёзув ҳаққонийлигига шубҳа билдирди\n08:13 Алишер Қодиров: “Евроосиё иқтисодий иттифоқи – яширин сиёсий мақсадларни кўзда тутган ташкилот”